44 maut, 150 cedera rempuhan di Israel

Rempuhan pada sambutan perayaan dihadiri ribuan penganut Yahudi Orthodox di utara Israel menyebabkan sekurang-kurangnya 44 maut dan lebih 150 lagi cedera, hari ini, kata pegawai perubatan.

Perkhidmatan kecemasan Israel, Magen David Adom, berkata sekurang-kurangnya 44 individu terbunuh ketika sambutan itu pada Jumaat, katanya sambil menegaskan pihak kesihatan berusaha menyelamatkan nyawa mereka yang cedera.

Jurucakap Magen David Adom, Zaki Heller berkata kira-kira 150 orang cedera dan dimasukkan ke hospital di mana senam daripadanya berada dalam kritikal.

Perdana Menteri Israel, Benjamin Netanyahu yang tiba di tempat kejadian menyifatkan kejadian itu sebagai bencana besar.

Rempuhan itu berlaku ketika ribuan penganut Yahudi Ortodok mengambil bahagian dalam perayaan keagamaan, Lag BaOmer di Gunung Meron.

Kejadian bermula apabila sekumpulan individu cuba keluar dari tapak perayaan melalui terowong yang sempit, menyebabkan ada yang terjatuh dan dipijak ketika hampir tiba di pintu keluar. – Agensi


Individu guna khidmat pengiring tanpa kebenaran juga akan diambil tindakan

Mana-mana individu yang menggunakan khidmat iringan trafik polis tanpa kebenaran dan melanggar undang-undang juga akan diambil tindakan, kata Datuk Seri Hamzah Zainuddin.

Menteri Dalam Negeri itu berkata pihak polis sedang menjalankan siasatan dalaman berhubung video tular seorang anak kenamaan yang dikenalpasti sebagai anak Ahli Parlimen Baling Datuk Seri Abdul Azeez Rahim menggunakan khidmat polis pengiring di Pulau Pinang.

“Jika ada kesalahan yang dilakukan anggota kita, kita akan tindakan tegas. Ketika ini siasatan dalaman masih dilakukan dan kita akan umumkan dalam sehari dua ini.

“Mereka yang menerima pengiring juga akan dikenakan tindakan sekiranya berlaku kesalahan melanggar mana-mana undang-undang. Kita akan siasat lebih lanjut untuk mendapatkan kepastian,” katanya dipetik laporan BH.

Hamzah ditemui wartawan semasa sambutan Aidilfitri PDRM, di Pusat Latihan Polis (PULAPOL) Kuala Lumpur, hari ini.

Menurut Hamzah, hanya Ketua Polis Negara (KPN) yang boleh memberi kebenaran untuk aktiviti pengiring sedemikian dilaksanakan.

Katanya, setakat ini KDN juga tidak membenarkan sesiapa yang tidak ada dalam senarai menggunakan perkhidmatan pengiring, kecuali mereka yang sudah ditetapkan.

“SOP (Prosedur operasi standard) ini sudah jelas dan juga telah menjawab isu ini di Parlimen. Jadi tidak timbul lagi ini.

“Apa yang berlaku adalah masalah individu yang menggunakan sesuatu (perkhidmatan) yang tidak boleh digunakan,” katanya.

Baru-baru ini tular video seorang anak orang kenamaan menggunakan perkhidmatan iringan polis trafik untuk pergerakan di jalan raya.

Tindakan itu mendapat kritikan daripada warga maya yang ketika itu terpaksa berdepan kesesakan luar biasa di jalan raya seluruh negara akibat sambutan perayaan Aidilfitri.


[KEMAS KINI] Proses pengundian DUN Tioman pada 7 Disember

Proses pengundian bagi kerusi Dewan Undangan Negeri (DUN) Tioman hari ini (Sabtu, 19 November 2022) ditangguhkan kepada 7 Disember depan susulan kematian calon Perikatan Nasional Md Yunus Ramli awal pagi ini.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata SPR menetapkan tarikh baharu bagi pilihan raya DUN N.42 Tioman seperti berikut:

Menurutnya tempoh berkempen ditetapkan 13 hari bermula selepas perisytiharan calon yang bertanding pada 24 November sehingga jam 11.59 malam 6 Disember.

“Urusan permohonan undi pos bagi PRU-15 DUN Tioman dubuka mulai 19 November hingga 22 November,” katanya dalam kenyataan hari ini (19 November 2022).

Beliau berkata Pegawai Daerah Rompin Datuk Ahmad Nasim Mohd Sidek dilantik sebagai pengurus pilihan raya DUN Tioman, manakala Dewan Jubli Perak Sultan Haji Ahmad Shah di Rompin digunakan sebagai pusat penamaan calon.

Maklumat lanjut boleh dilayari dilaman Facebook SPR.

Terdahulu, SPR menetapkan hari ini sebagai hari pengundian bagi Pilihan Raya Umum Ke-15 (PRU-15). Terdapat 42 kerusi DUN di Pahang.

Md Yunus, 61, daripada PAS, meninggal dunia di Hospital Rompin pada kira-kira jam 3.30 pagi selepas dikejarkan ke hospital itu oleh ahli keluarganya dipercayai akibat serangan jantung.

Pada PRU-15, DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).

Allahyarham yang juga Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman sebelum ini pernah bertanding di DUN sama pada PRU-14.


Selepas klip audio, senarai kabinet bayangan Anwar-Zahid pula didedah

Spekulasi berhubung kabinet bayangan yang akan dibentuk hasil pakatan Presiden PKR Datuk Seri Anwar Ibrahim dengan Presiden UMNO Datuk Seri Ahmad Zahid Hamidi didedahkan oleh sebuah portal berbahasa Inggeris, dua hari selepas tular klip audio kedua-dua pemimpin itu.

Portal The Coverage semalam menyenaraikan lengkap jawatan dan nama-nama pemimpin PKR, UMNO, DAP dan Amanah yang akan dilantik untuk berada dalam kabinet yang akan diketuai oleh Anwar sebagai perdana menteri.

Zahid pula dinamakan sebagai timbalan perdana menteri dalam senarai tersebut, sementara bekas perdana menteri Datuk Seri Najib Razak pula sebagai Menteri Kewangan 1.

Bagaimanapun, portal The Coverage tidak menamakan sumber yang diperoleh mereka dalam laporan tersebut.

Turut tersenarai dalam senarai tersebut dua Ahli Parlimen UMNO yang sebelum menarik balik sokongan mereka terhadap kerajaan Perikatan Nasional (PN), iaitu Ahli Parlimen Machang Datuk Ahmad Jazlan Yaakob dan Ahli Parlimen Padang Rengas Datuk Seri Nazri Aziz.

Anak Presiden PKR, Nurul Izzah Anwar juga tersenarai dalam barisan kabinet memegang portfolio Menteri Pendidikan.

Bagaimanapun, tidak ada pemimpin parti dari Sabah dan Sarawak yang tersenarai dalam barisan kabinet Anwar-Zahid tersebut.

Jumlah keseluruhan menteri dalam kabinet cadangan tersebut adalah sebanyak 30 orang termasuk jawatan perdana menteri dan timbalan perdana menteri.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


1MDB: Mahkamah tangguh kes Roger Ng, tunggu hukuman di AS

Mahkamah Tinggi Kuala Lumpur menangguhkan kes bekas pegawai bank Goldman Sachs Roger Ng Chong Hwa berhubung penjualan nota sekuriti dan bon bernilai AS$6.5 bilion (RM28.61 bilion) milik anak syarikat 1Malaysia Development Berhad (1MDB), sementara menunggu hukuman kes jenayahnya di Amerika Syarikat (AS) diputuskan pada 13 September ini.

Pada 8 April lalu, Ng didapati bersalah oleh mahkamah Persekutuan Brooklyn di AS kerana melakukan konspirasi menyeleweng ratusan juta dolar daripada syarikat pelaburan 1MDB, bagaimanapun hukuman terhadapnya masih belum diputuskan.

Timbalan Pendakwa Raya Zaki Asyraf Zubir memaklumkan kepada mahkamah bahawa perbicaraan kes jenayah dihadapi Ng di mahkamah AS sudah selesai dan proses hukuman akan dijalankan pada 13 September, lapor Bernama.

“Untuk makluman mahkamah, Jabatan Keadilan Amerika Syarikat (DoJ) memohon penyerahan sementara tertuduh ke negara itu sehingga akhir Ogos ini. Saya pasti mereka (DoJ) akan memohon lanjutan tempoh penyerahan sementara memandangkan proses hukuman pada September ini.

“Oleh itu, saya mohon tarikh sebutan kes pada 18 atau 19 Oktober ini untuk memaklumkan kepada mahkamah tentang status terkini kes tertuduh (Ng) di Amerika Syarikat,” katanya pada pengurusan kes hari ini.

Peguam Datuk Tan Hock Chuan yang mewakili Ng mengesahkan mengenai tarikh hukuman itu dan memaklumkan anak guamnya sudah memfailkan rayuan terhadap keputusan juri di mahkamah di AS.

“Keputusan dicapai pada 8 April 2022 dan hakim di New York sudah tetapkan hukuman pada 13 September 2022. Saya setuju dengan permohonan pendakwaan untuk tarikh sebutan itu bagi memaklumkan tentang perkembangan kes (di AS),” katanya.

Hakim Datuk Muhammad Jamil Hussin menetapkan pengurusan kes pada 19 Oktober ini untuk pihak pendakwaan dan pembelaan memaklumkan status terkini kes yang dihadapi Ng di AS.

Pada 19 Disember 2018, Ng mengaku tidak bersalah atas empat pertuduhan bersubahat dengan Goldman Sachs berhubung penjualan bon 1MDB bernilai US$6.5 bilion dengan menggugurkan fakta material dan membuat kenyataan palsu.

Dia didakwa melakukan semua kesalahan itu di pejabat 1MDB, Tingkat 8, Menara IMC, Jalan Sultan Ismail di sini antara 19 Mac 2012 dan 11 November 2013.

Pada 4 September 2021, pertuduhan terhadap Goldman Sachs International Ltd dan dua entitinya di Asia iaitu Goldman Sachs (Asia) LLC dan Goldman Sachs (Singapura) digugurkan selepas Hakim Mahkamah Tinggi Mohamed Zaini Mazlan membenarkan permohonan pendakwaan untuk menarik balik pertuduhan berhubung penjualan bon 1MDB bernilai US$6.5 bilion.


Jika pemimpin pembangkang, cepat pula PMX dapat maklumat

Baru-baru ini seorang Menteri kerajaan campuran disiasat Suruhanjaya Pencegahan Rasuah Malaysia (SPRM) berhubung penglibatannya dalam kes rasuah kelulusan pekerja asing.

Berbeza dengan kes melibatkan pemimpin pembangkang sebelum ini, Perdana Menteri tidak mendapat maklumat yang cepat berhubung siasatan yang sedang berjalan melibatkan Menteri Sumber Manusia tersebut.

Ia sesuatu yang aneh dan agak pelik apabila maklumat yang cepat tidak disalurkan kepada Datuk Seri Anwar Ibrahim apabila siasatan rasuah sedang dijalankan terhadap salah seorang anggota Kabinetnya.

Anwar sebelum ini berkata tidak akan merehatkan Menteri Sumber Manusia, V. Sivakumar atas alasan siasatan berhubung dakwaan menerima wang bernilai jutaan ringgit menerusi orang tengah sebagai jaminan meneruskan kontrak-kontrak kerajaan terhadap individu tertentu masih berjalan.

Ahli Parlimen DAP itu sebelum ini dipanggil membantu siasatan susulan siasatan SPRM terhadap seorang pegawai tugas-tugas khas dan penahanan setiausaha sulitnya minggu lalu.

“Masih lagi siasatan dan tiada pertuduhan dan kita kena bezakan siasatan masih dalam proses dan serahkan kepada SPRM.

“Kemudian jika ada pendakwaan atau tidak soal lain. Bagi saya tidak boleh buat telahan awal tapi apa yang prinsip penting di sini dalam soal tatakelola membanteras rasuah kita tegas tidak peduli siapa dari sosok mana, parti mana.

“Dalam kes khusus ini Menteri Sumber Manusia, V. Sivakumar tidak wajar diberi arahan selain beliau telah dipanggil untuk beri jawapan yang dibangkitkan oleh SPRM,” kata Anwar sebelum ini.

Terdahulu, Ketua Pesuruhjaya SPRM Tan Sri Azam Baki mengesahkan Sivakumar hadir ke Ibu Pejabat SPRM di Putrajaya bagi memberi keterangan susulan penahanan beberapa pegawainya yang dipercayai berkaitan isu pengambilan pekerja asing.

Terdahulu baru-baru ini SPRM telah menahan dua pegawai kanan Sivakumar bagi membantu siasatan, susulan aduan yang diterima suruhanjaya itu berhubung kes membabitkan pengambilan pekerja asing.

Ironinya dalam kes melibatkan menteri tersebut, seakan-akan maklumat yang diberikan kepada Anwar tidak secepat dengan maklumat yang disampaikan berhubung kes-kes melibatkan pemimpin pembangkang sebelum ini.

Dalam kes melibatkan pemimpin Perikatan Nasional (PN) sebelum ini, Anwar begitu cepat menerima maklumat dan paling cepat mengeluarkan kenyataan berhubung dakwaan rasuah yang kononnya dilakukan oleh pemimpin pihak lawan.

Malah, Anwar juga berkali-kali mengulangi dakwaan terhadap pemimpin pembangkang yang kononnya dikaitkan dengan kes rasuah walaupun ketika itu masih belum ada pertuduhan di mahkamah.

Persoalannya kini, adakah Anwar tidak mendapat maklumat yang cepat dalam kes melibatkan anggota Kabinetnya?


Thailand kaji tarik balik pemakaian pelitup muka

Thailand akan menilai secara terperinci situasi Covid-19 sebelum membuat sebarang keputusan untuk menarik balik peraturan pemakaian pelitup muka.

Jurucakap Kerajaan Thanakorn Wangboonkongchana berkata Perdana Menteri Prayuth Chan o-cha sudah mengarahkan Pusat Pentadbiran Situasi Covid-19 (CCSA) untuk membuat penilaian selari dengan pelan pemulihan ekonomi negara dan apabila kehidupan rakyat kembali normal, lapor Bernama.

“Melonggarkan langkah-langkah pencegahan Covid-19 tidak boleh dibuat sewenang-wenangnya. CCSA perlu membuat penilaian dan pertimbangan yang teliti, dengan mengambil kira situasi Covid-19 (terkini) di setiap kawasan serta kesihatan dan keselamatan rakyat.

“Buat masa ini, semua orang digesa untuk terus memakai pelitup muka yang bersih serta mematuhi semua langkah pencegahan yang lain,” katanya dalam satu kenyataan di sini hari ini.

Terdahulu, Gabenor Bangkok Chadchart Sittipunt berkata beliau akan mencadangkan kepada CCSA untuk menjadikan pemakaian pelitup muka di kawasan terbuka sebagai pilihan kerana jangkitan baharu Covid-19 semakin berkurangan.

Ketika ini, orang awam di ibu negara masih diwajibkan memakai pelitup muka apabila berada di luar rumah termasuk di sekolah dan tempat kerja.

Dalam tempoh 24 jam lepas, Thailand merekodkan 2,224 kes baharu Covid-19 dan 20 kematian, menjadikan jumlah jangkitan kepada 4,471,179 dan 30,218 kematian.


Tiba masanya Ketua Pembangkang baharu dipilih ganti Anwar

Selepas kemelut politik berhubung isu pelantikan Perdana Menteri (PM), blok pembangkang juga difahamkan sedang bergolak selepas Datuk Seri Anwar Ibrahim gagal membuktikan majoritinya seperti yang didakwa sebelum ini untuk menukar kerajaan Perikatan Nasional (PN).

Lebih parah lagi, parti dalam gabungan blok pembangkang Pakatan Harapan sudah berantakan dan bergaduh antara satu sama lain dan terdapat usaha untuk menukar Ketua Pembangkang baharu bagi menggantikan Presiden PKR tersebut.

Langkah untuk menukar Ketua Pembangkang tersebut mungkin akan berlaku dalam sidang Dewan Rakyat nanti di Parlimen yang dijadual pada September ini.

Antara nama yang layak menggantikan tempat Anwar berkemungkinan Presiden Warisan, Datuk Seri Shafie Apdal yang sebelum ini juga dikatakan salah seorang calon PM blok pembangkang.

Episod gagal memperoleh majoriti untuk melantik PM baharu dikalangan blok pembangkang mengundang kemaluan yang besar dan lebih malang lagi dikaca mata rakyat sudah hilang kredibiliti sehingga tidak boleh dipercayai lagi.

Bukan sahaja tidak mencukupi majoriti, Anwar juga sebenarnya ditipu oleh Presiden UMNO, Datuk Seri Ahmad Zahid Hamidi yang kononnya akan membawa sejumlah Ahli Parlimen (MP) daripada partinya untuk menyokong pencalonan beliau.

Perjanjian yang sepatutnya dimerterai dan dihormati oleh kedua-dua mereka nampaknya gagal ditunaikan sehingga mengundang kritikan dan kecaman daripada orang ramai kerana dilihat bergelut merebut kuasa ketika rakyat sedang berdepan krisis kesihatan yang teruk dalam sejarah.

Pembangkang difahamkan gagal mencapai majoriti dan hanya memiliki 105 MP yang menyokong Anwar, berbanding blok sebelah lawannya yang memperoleh 114 sokongan MP untuk melantik Datuk Seri Ismail Sabri Yaakob sebagai PM baharu.

Anwar pada awalnya mendakwa Tan Sri Muhyiddin Yassin hilang majoriti di Dewan Rakyat dan begitu teruja untuk menjadi PM walaupun tidak pasti jumlah angka MP menyokongnya.

Zahid dan Datuk Seri Najib Razak sebelum ini pernah menghantar surat ke Istana Negara yang berpendirian menarik sokongan terhadap kerajaan Perikatan Nasional dan April lalu juga tular klip audio perbualan mesra Zahid dan Anwar yang sedang merancang komplot.

Pada Isnin, Yang Dipertua Dewan Rakyat Datuk Azhar Azizan Harun menerusi notis bertarikh 17 Ogos meminta 220 ahli Dewan Rakyat menyerahkan satu SD bagi menamakan seorang calon PM.

Notis itu bagi membolehkan seorang daripada mereka yang mempunyai kepercayaan majoriti dilantik sebagai PM susulan peletakan jawatan Muhyiddin yang juga MP Pagoh.


Keputusan RoS bakal memihak kepada UMNO untuk tangguh pemilihan: Sumber

Esok merupakan hari terakhir bagi Jabatan Pendaftaran Pertubuhan (RoS) untuk memuktamadkan keputusan berhubung permohonan UMNO meminda Perlembagaan parti bagi menangguhkan pemilihan parti tersebut selepas pilihan raya umum ke-15 (PRU-15).

Walaupun keadaan nampak genting kerana RoS masih belum memberi sebarang maklum balas berhubung permohonan UMNO, bagaimanapun sumber dalaman memberitahu berkemungkinan besar permohonan tersebut akan diluluskan dan tidak perlu mengadakan pemilihan parti.

Pelbagai spekulasi dibuat memandangkan sehingga hari ini RoS masih tidak memberi jawapan kepada UMNO, malah beberapa pimpinan utama parti sudah mengeluarkan kenyataan sekiranya tidak diluluskan maka pemilihan parti akan berjalan seperti yang dijadualkan.

Untuk rekod, Setiausaha Agung UMNO Datuk Seri Ahmad Maslan juga baharu mengesahkan masih belum menerima sebarang jawapan daripada badan yang menjaga pertubuhan tersebut setakat hari ini.

Terdahulu juga, Timbalan Presidennya Datuk Seri Mohamad Hasan memberitahu jika permohonan pindaan Perlembagaan untuk menangguhkan pemilihan tidak diluluskan, parti akan mengadakan mesyuarat seperti dijadualkan pada hujung November dan pemilihan juga turut akan diadakan.

“Jika Jabatan Pendaftaran Pertubuhan (ROS) lulus notis pindaan perlembagaan UMNO, mesyuarat akan berjalan seperti biasa tanpa ada agenda pemilihan jawatan.

“Jika ROS tidak luluskan, mesyuarat juga akan diadakan seperti dijadualkan dan akan ada pemilihan jawatan di semua peringkat iaitu cawangan, bahagian dan pusat.

“Pemilihan juga tidak lagi diadakan di Perhimpunan Agung UMNO. Jawatan untuk bahagian dan pusat dibuat pemilihan serentak di mesyuarat perwakilan UMNO bahagian,” katanya dipetik laporan.

Bagaimanapun, terdapat beberapa peristiwa di belakang tabir yang umum tidak mengetahui, khususnya perbincangan antara pemimpin atasan UMNO berhubung keputusan RoS beberapa hari sebelum ini.

Malah, sumber memberitahu permohonan untuk menangguhkan tersebut sebenarnya sudah mendapat lampu hijau dan restu.

Menurut sumber, RoS tidak mempunyai alasan kukuh untuk menyekat pindaan Perlembagaan yang dibuat UMNO memandangkan semua prosedur sudah dipatuhi dan dibuat mengikut proses yang teratur.

“Tidak ada apa yang perlu dibimbangkan kerana RoS akan memberi kelulusan kepada UMNO, pemimpin tertinggi sudah berjumpa dan berjaya mencapai titik pertemuan demi menjaga kepentingan parti agar tidak berpecah,” kata sumber itu.

Bagaimanapun sumber tidak mendedahkan nama pemimpin atasan UMNO tersebut, tetapi difahami ia melibatkan pemimpin yang terdiri daripada “Top 5” parti.

Langkah mengadakan Perhimpunan Agung UMNO Khas pada Mei lalu adalah jalan terbaik dan ia sememangnya mengikut garis panduan yang terdapat dalam Perlembagaan parti tersebut.

Perwakilan UMNO pada Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas PRU.

Notis pindaan perlembagaan itu dikemuka kepada RoS pada 17 Mei lalu manakala Naib Presiden UMNO, Datuk Seri Ismail Sabri Yaakob sebelum ini dilaporkan berkata, RoS mempunyai masa hingga 60 hari untuk membuat keputusan berhubung permohonan pindaan itu.

Isnin lalu, Setiausaha Agung UMNO, Datuk Seri Ahmad Maslan, berkata parti akan mengadakan pemilihan sebelum akhir tahun ini sekiranya RoS tidak meluluskan permohonan pindaan perlembagaan.

Beliau juga berkata, parti ada perancangan lain atau Pelan B jika mengambil keputusan untuk tidak meneruskan pemilihan parti sebelum akhir tahun ini.

Bagaimanapun, Ahmad yang juga Ahli Parlimen Pontian tidak mahu mendedahkan butiran Pelan B yang dirancang UMNO sekiranya pemilihan parti tidak diadakan sebelum akhir tahun ini.

“Kami (ahli Majlis Tertinggi (MT) akan buat keputusan jika (pindaan perlembagaan tak diluluskan RoS. UMNO ada Pelan B, namun jika tak mahu Pelan B, maka kita akan buat pemilihan parti sebelum 29 Disember ini,” ujarnya.

Dalam pada itu, Agenda Daily sebelum ini mendedahkan Pelan B yang dimaksudnya tersebut berkemungkinan bakal mencetuskan satu lagi krisis politik yang baharu seperti berlaku tahun lalu.


Keputusan batal tayangan animasi promosi LGBT dibuat pengedar filem

Pembatalan tayangan filem animasi ‘Lightyear’ di Malaysia adalah keputusan pihak pengedar filem iaitu The Walt Disney Company (Malaysia) Sdn Bhd, menurut Lembaga Penapis Filem (LPF).

LPF dalam kenyataan hari ini menjelaskan filem tersebut telah diluluskan dengan arahan pengubahan yang sewajarnya, namun pengedar filem tidak bersetuju untuk mematuhi arahan berkenaan, lapor Bernama.

“LPF telah menonton tapis filem ‘Lightyear’ dan telah memberikan keputusan Lulus Dengan Pengubahan (LDP) berserta klasifikasi P13 pada 30 Mei lepas.

“LPF mengarahkan supaya dibuat pengubahan (potongan) bagi adegan dan disenyapkan (mute) dialog yang didapati mengandungi elemen mempromosi gaya hidup lesbian, gay, biseksual dan transgender (LGBT) yang telah melanggar aspek utama di dalam Garis Panduan Penapisan Filem, Kementerian Dalam Negeri 2010,” katanya.

Berdasarkan kepada peruntukan Akta Penapisan Filem 2002 [Akta 620] dan Garis Panduan Penapisan Filem, Kementerian Dalam Negeri 2010, aspek-aspek yang akan dipertimbangkan oleh LPF sebelum meluluskan kandungan filem atau bahan publisiti filem termasuk keselamatan dan ketenteraman awam, keagamaan, sosiobudaya, dan ketertiban serta ketatasusilaan.

Menurut kenyataan itu, LPF akan terus komited melaksanakan tanggungjawab penapisan filem dan bahan publisiti filem yang ditayangkan atau dipamerkan untuk tontonan masyarakat umum di Malaysia.

LPF juga bertegas tidak akan berkompromi dengan kandungan filem yang mempromosi atau cuba menormalisasi unsur-unsur LGBT yang bertentangan dengan dasar negara yang tidak mengiktiraf gaya hidup LGBT.

Sebelum ini, filem Lightyear menjadi perbualan di media sosial susulan tidak akan ditayangkan di 14 negara Timur Tengah dan Asia termasuk Malaysia kerana mengandungi babak berunsur budaya songsang LGBT.

Filem itu yang sepatutnya membuka tirai di pawagam hari ini, merupakan prekuel kepada francais Toy Story yang diiktiraf oleh Pixar dan ia berkisar mengenai seorang renjer angkasa legenda.


Penggunaan ganja meningkat ketika ‘lockdown’ Covid: PBB

Di kebanyakan negara di mana ganja dihalalkan, penggunaannya dilaporkan meningkat, terutama ketika perintah penutupan atau ‘lockdown’ dikuatkuasakan ketika pandemik Covid-19 memuncak, sekali gus meningkatkan kes kemurungan dan bunuh diri, kata Pertubuhan Bangsa-Bangsa Bersatu.

Perkara itu dinyatakan oleh Pejabat Dadah dan Jenayah PBB (UNODC) yang berpangkalan di Vienna dalam Laporan Tahunan Dadah Dunia hari ini (27 Jun 2022).

Menurut laporan itu, penggunaan ganja – dadah paling banyak diambil di dunia – semakin meningkat manakala tahap kandungan tetrahydrocannabinol (THC) pula bertambah.

Beberapa negeri di Amerika Syarikat (AS) telah menghalalkan penggunaan ganja bukan perubatan, bermula dengan Washington dan Colorado pada 2012.

Uruguay menghalalkannya pada 2013, begitu juga Kanada pada 2018, manakala Thailand tahun ini. Negara lain telah mengambil langkah yang sama tetapi laporan itu memfokuskan kepada ketiga-tiga negara tersebut.

“Langkah menghalalkan ganja nampaknya telah mempercepatkan trend menaik dalam penggunaan harian dadah yang dilaporkan,” kata laporan UNODC.

Walaupun kelaziman penggunaan ganja dalam kalangan remaja “tidak banyak berubah”, terdapat “peningkatan ketara dalam penggunaan produk berpotensi tinggi yang kerap dilaporkan membabitkan orang dewasa muda,” katanya.

“Kadar individu yang mengalami gangguan psikiatri dan bunuh diri yang dikaitkan dengan penggunaan ganja secara tetap telah meningkat.”

Laporan itu berkata kira-kira 284 juta individu, atau 5.6 peratus daripada penduduk dunia, telah menggunakan dadah seperti heroin, kokain, amfetamin atau ekstasi pada 2020, dengan 209 juta menggunakan ganja.

“Tempoh penutupan semasa pandemik Covid-19 mendorong peningkatan dalam penggunaan ganja … pada 2020,” katanya.

Pengeluaran kokain mencapai rekod pada 2020 dan penyeludupan melalui laut semakin meningkat, tambah UNODC dengan data rampasan 2021 mencadangkan pengembangan di luar dua pasaran utama Amerika Utara dan Eropah ke Afrika dan Asia.

Opioid kekal sebagai ubat paling maut, kata UNODC, dengan fentanyl mendorong kematian di AS mencapai rekod baharu iaitu anggaran sementara untuk 2021 ialah 107,622 kes. – Agensi


Zahid sambung kontrak UKSB terlalu awal, saksi beritahu mahkamah

Tindakan Datuk Seri Ahmad Zahid Hamidi melanjutkan kontrak syarikat Ultra Kirana Sdn Bhd (UKSB) bagi pelaksanaan sistem Visa Luar Negara (VLN), terlalu awal, dibantah Ketua Setiausaha Kementerian Dalam Negeri ketika itu, Tan Sri Alwi Ibrahim.

Perkara itu diberitahu Alwi, 62, kepada Mahkamah Tinggi Shah Alam hari ini, ketika memberi keterangan terhadap pertuduhan dihadapi Zahid yang ketika itu menjadi Timbalan Perdana Menteri (TPM).

Bekas KSU KDN itu memberitahu Mahkamah Tinggi bahawa beliau tidak berpuas hati dengan keputusan Zahid yang melanjutkan kontrak syarikat UKSB bagi pelaksanaan sistem VLN, terlalu awal.

Memetik Bernama, Alwi berkata pelanjutan yang dibuat bekas TPM itu terlalu awal sedangkan tempoh tamat kontrak itu masih panjang.

“Bagaimanapun, berdasarkan laporan syarikat yang saya terima, saya berpuas hati dengan prestasi syarikat UKSB,” katanya menjawab soalan Timbalan Pendakwa Raya Wan Shaharuddin Wan Ladin, pada hari kesembilan perbicaraan kes Zahid yang menghadapi 40 pertuduhan rasuah berhubung sistem VLN.

Wan Shaharuddin: Pernah berlaku sebelum ini, pelanjutan kontrak dibuat awal?

Alwi: Seingat saya tidak ada.

Ketika membacakan penyataan saksinya, Alwi, saksi pendakwaan keenam berkata pihaknya akur dengan arahan Zahid yang juga merupakan Menteri Dalam Negeri ketika itu untuk melanjutkan kontrak tersebut tiga tahun lebih awal, dari kontrak tamat iaitu pada 2019.

“Berdasarkan perkara 2.2.1 perjanjian untuk membekalkan sistem bersepadu VLN yang dimeterai sebelum ini, syarikat boleh memohon pelanjutan kontrak tidak kurang dari enam bulan sebelum tarikh kontrak tamat.

“Secara praktikal ia nampak tidak sesuai untuk dilanjutkan kontrak kerana tempoh tamatnya masih jauh,” kata Alwi yang kini seorang pesara.

Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan Pusat Sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung esok.


DAP nafi guna lambang sendiri di Sarawak bukan kerana takut kalah

Keputusan Pakatan Harapan (PH) menggunakan logo parti masing-masing pada Pilihan Raya Negeri (PRN) Sarawak ke-12 tiada kaitan dengan kekalahan di PRN Melaka baru-baru ini, kata Setiausaha Organisasi DAP Anthony Loke Siew Fook.

Loke berkata ia adalah berdasarkan keputusan dibuat oleh kepimpinan negeri itu dalam menentukan penggunaan logo berkenaan di setiap kerusi Dewan Undangan Negeri (DUN) yang ditandingi nanti.

“Kami berikan kuasa autonomi kepada kepemimpinan parti di Sarawak untuk membuat keputusan, umum mengetahui mereka ada autonomi dari segi dasar dan keputusan politik.

“Kalau lihat sejarah, dalam pilihan raya yang lalu juga mereka gunakan logo masing-masing walaupun di Semenanjung kita buat logo bersama,” katanya lapor Bernama.

Beliau terdahulu menyerahkan bantuan banjir kepada penduduk Kampung Sungai Jai.

Media sebelum ini melaporkan setiap parti komponen PH Sarawak akan menggunakan logo masing-masing di setiap DUN yang ditandingi pada PRN Sarawak kali ini.

Suruhanjaya Pilihan Raya menetapkan 18 Dis ini sebagai hari pengundian PRN Sarawak, hari penamaan calon pada 6 Dis manakala pengundian awal pada 14 Dis.

Sementara itu, mengenai peruntukan sama rata oleh kerajaan kepada semua Ahli Parlimen, Loke berkata ia merupakan satu usaha yang sangat baik dilakukan oleh kerajaan ketika ini bagi mengelakkan wakil rakyat melompat parti pada masa akan datang.

Ahli Parlimen Seremban itu berkata usaha dilakukan kerajaan ketika ini dilihat mampu memberi impak positif supaya semua wakil rakyat dapat memberi komitmen penuh dalam menyelesaikan masalah dihadapi oleh rakyat selain mampu menstabilkan politik di negara ini.

“Saya juga bercadang membangkitkan isu ini dalam perbahasan pada Persidangan Kedua (Belanjawan) Penggal Keempat DUN Negeri Sembilan minggu depan bahawa saya menyokong usaha membawa perubahan dan juga reformasi dalam cara kita berpolitik,” katanya.


‘Pertingkat jaga kesihatan diri, waspada penularan varian Omicron’

Menteri Kesihatan Khairy Jamaluddin menasihati orang ramai supaya meningkatkan langkah penjagaan kesihatan diri susulan amaran dikeluarkan Pertubuhan Kesihatan Sedunia (WHO), berhubung varian baharu Covid-19, Omicron, yang boleh menyebabkan pandemik itu melonjak sekali lagi.

“Kita tahu varian Omicron mungkin lebih mudah ditularkan daripada varian Delta, tetapi kita belum tahu virulence (keterukan atau keparahan) varian tersebut.

“Apa yang boleh kita lakukan dalam masa yang sama ialah meningkatkan amalan kesihatan awam dengan memakai pelitup muka, penjarakan fizikal, amalan kebersihan dan menambah baik pengaliran udara kawasan tertutup.

“Pastikan warga emas kita selamat dan ambil dos penggalak apabila ditawarkan,” katanya hari ini.

Semalam, WHO mengeluarkan amaran kepada seluruh dunia bahawa varian baharu Omicron, menimbulkan risiko penularan dan jangkitan sangat tinggi sekiranya pandemik Covid-19 melonjak sekali lagi.

“Jika satu lagi lonjakan besar Covid-19 berlaku yang didorong oleh Omicron, akibatnya mungkin teruk,” kata WHO dalam nota teknikal memberitahu ahlinya sebelum sesi khas persidangan bagi menangani keperluan untuk perjanjian pandemik antarabangsa.

Peningkatan kes, tanpa mengira perubahan dalam keterukan, mungkin menimbulkan permintaan yang luar biasa terhadap sistem penjagaan kesihatan dan boleh menyebabkan peningkatan morbiditi serta kematian, kata nota itu.

Ketua Pengarah WHO, Tedros Ghebreyesus berkata kemunculan varian Omicron yang sangat bermutasi menggariskan betapa bahaya dan tidak menentu keadaan sekarang ini.


Thailand pendekkan sela masa suntikan kedua dan dos penggalak

Thailand memendekkan sela masa antara suntikan dua dos lengkap vaksin Covid-19 dengan dos penggalak kepada tiga bulan bagi meningkatkan imuniti populasinya terhadap varian Omicron.

Kementerian Kesihatan Thailand, menjangkakan penularan tempatan varian Omicron mungkin berlaku setelah mengesan lapan kes import.

Varian baharu ini kini sudah menular di puluhan negara di seluruh dunia.

“Oleh kerana penularan Omicron semakin meluas, suntikan dos penggalak akan membantu mengurangkan gejala teruk dan kadar kematian,” jelas jurucakap pasukan petugas Covid-19 di Thailand, Taweesin Wisanuyothin.

Taweesin memaklumkan penerima lengkap dua dos suntikan vaksin pada Ogos atau September lalu boleh mendapatkan suntikan dos penggalak dengan kadar segera di mana-mana pusat vaksin di seluruh negara.

Jumaat lalu, Agensi Keselamatan Kesihatan United Kingdom memaklumkan dos penggalak mampu memulihkan perlindungan secara singnifikan terhadap gejala ringan yang disebabkan oleh varian Omicron, dalam penemuan awal daripada analisis dunia nyata.

Satu kajian dunia nyata di Britain mengenai bagaimana dua dos vaksin Covid-19 mampu melawan ancaman Omicron, menunjukkan penurunan ketara perlindungan terhadap kes bergejala yang disebabkan varian baharu dan pantas merebak itu.

Tetapi kajian yang diterbitkan oleh saintis kerajaan Britain pada 10 Disember lalu, juga menunjukkan bahawa dos penggalak memberikan pertahanan yang cukup besar terhadap Omicron.

Thailand hari ini melaporkan 2,862 kes baharu dan 37 kematian akibat jangkitan Covid-19, menjadikan angka kumulatif di negara itu semakin menghampiri 2.2 juta kes dengan 21,231 korban sejak tahun lalu. – Agensi


Fasa pertama pasang lokar sekolah bermula hujung September: Radzi

Fasa pertama pemasangan lokar di sekolah rendah yang beroperasi secara dua sesi akan dilaksanakan mulai akhir bulan ini, kata Menteri Kanan Pendidikan, Datuk Dr Radzi Jidin.

Beliau berkata pemasangan lokar secara berperingkat itu dilaksanakan sebagai salah satu daripada tujuh inisiatif Kementerian Pendidikan (KPM) untuk menangani isu beg berat murid sekolah.

Katanya, fasa pertama pemasangan lokar adalah untuk murid Tahun Satu dan Dua dan menjangkakan inisiatif berkenaan dapat dilaksanakan sepenuhnya menjelang Oktober ini.

“Senarai sekolah pada fasa pertama belum dimuktamadkan dan ia akan diumumkan kelak.” katanya selepas sesi libat urus dengan editor kanan media, di Putrajaya hari ini.

Dalam perkembangan lain, Radzi, berkata kebanyakan majlis agama Islam negeri bersetuju agar pakaian seragam sekolah kebangsaan digunakan bagi kelas al-Quran dan Fardu Ain (KAFA).

Bagi memperkasakan sekolah harian yang tidak memenuhi kapasiti sebenar jumlah pelajar, Radzi berkata KPM akan menambah baik pembangunan infrastruktur agar sekolah berkenaan akan menjadi pilihan ibu bapa.

“Kaedah ini adalah bagi mengatasi persepsi ibu bapa yang memilih untuk menghantar anak ke sekolah lebih jauh berbanding sekolah berhampiran kawasan kediaman kerana menganggap sekolah berdekatan kurang berprestasi,” katanya. – Bernama


Tun M risau Melayu tak pilih GTA jika bersama PH

Gerakan Tanah Air (GTA) berisiko kehilangan undi Melayu jika menjalin kerjasama dengan Pakatan Harapan (PH) pada Pilihan Raya Umum ke-15 (PRU-15) nanti.

Pengerusinya, Tun Dr Mahathir Mohamad mendakwa hal ini kerana orang Melayu tidak menyukai komponen gabungan itu, DAP.

“PH ini masalahnya ialah orang Melayu kebanyakan tak suka dengan DAP jadi (jika) kita kerjasama dengan PH mungkin kita hilang undi Melayu,” katanya pada sidang media di Putrajaya hari ini selepas bertemu akar umbi GTA, lapor Malaysiakini.

Menegaskan memilih bemusuh dengan bekas partinya, UMNO, Dr Mahathir berkata sekiranya parti pimpinan Datuk Seri Ahmad Zahid Hamidi itu kembali merampas tampuk kepimpinan negara, Malaysia akan rosak.

“Ya, kita bermusuh dengan UMNO kerana kalau UMNO menang rosak habis negara.

“Kita dah tahu latar belakang UMNO ini, masa mereka jadi kerajaan di bawah (Datuk Seri) Najib (Razak) dan (Ahmad) Zahid yang rosak UMNO, rosak negara, rosak duit rakyat dan sebagainya,” katanya.


PM mahu pangkalan data bantu rakyat dibentuk

Perdana Menteri Tan Sri Muhyiddin Yassin berkata negara memerlukan Pangkalan Data Perlindungan Sosial (PDPS) merentas agensi yang meliputi elemen pekerjaan, insurans dan bantuan sosial bagi menjadi rujukan tunggal program dan profil perlindungan sosial negara.

Beliau berkata bantuan sosial yang diberikan tidak harus terhad kepada tunai atau pemberian bakul makanan sahaja sebaliknya, meliputi aspek mobiliti sosial serta nilai tambah yang boleh meningkatkan pendapatan mereka.

“Ini bertepatan dengan hasrat saya yang mahu satu pendekatan baharu yang lebih berkesan dalam menyediakan liputan perlindungan sosial lebih menyeluruh terutamanya kepada kumpulan rentan dapat disediakan,” katanya dalam Facebook rasmi beliau hari ini.

Katanya, rakyat yang terkesan dengan pandemik Covid-19 serta kelompok yang tidak diliputi oleh mana-mana jaringan keselamatan sosial negara, seperti mereka yang berada dalam sektor tidak formal dan persendirian, perlu dikenal pasti keperluan masing-masing agar bantuan segera yang bertepatan dapat diberikan.

Muhyiddin berkata dengan jaringan keselamatan sosial negara diperkukuh dan diperluaskan melalui MySPC, beliau yakin lebih banyak isi rumah kategori miskin atau miskin tegar dapat dibantu dan dilindungi.

MySPC yang ditubuhkan pada 2016 dan kali terakhir bermesyuarat pada Disember 2019, kini diaktifkan semula bertujuan menyelaras agenda kesejahteraan sosial yang menyeluruh dan bersepadu khususnya agenda menangani kemiskinan.

MySPC dianggotai 15 kementerian, Ketua Setiausaha Negara dan Gabenor Bank Negara dengan Unit Penyelarasan Pelaksanaan, Jabatan Perdana Menteri selaku urusetia.

Terdahulu beliau mempengerusikan mesyuarat pertama Majlis Perlindungan Sosial Malaysia (MySPC) secara sidang video.

Mesyuarat kali ini menumpukan kepada agenda peluasan dan pemantapan program jaringan keselamatan sosial negara antaranya melalui cadangan penambahbaikan dan perluasan skim perlindungan oleh PERKESO kepada kelompok yang tidak diliputi oleh mana-mana jaringan keselamatan sosial.


Yang di-Pertuan Agong  perlu bertegas agar “political will” tumpu peperangan Covid-19

Sesi pertemuan Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah (YDPA) bersama pemimpin-pemimpin parti politik sehari dua ini menimbulkan pelbagai spekulasi dan teori di kalangan pencatur, pemerhati, penganalisa dan netizen.

Namun mesti ditegaskan, apa sahaja perkara yang melibatkan Tuanku YDPA sebagai payung teduhan rakyat jelata dan Raja Berperlembagaan adalah perkara yang amat serius.

Tiada apa yang lebih serius dan penting kepada rakyat jelata buat masa sekarang, selain daripada menjaga nyawa diri dan keluarga, mendapatkan vaksin (dah tak kisah jenama apa pun) dan menyediakan makanan di atas meja.

Apa guna bersidang Parlimen kalau hanya untuk salah menyalahi, apa guna hak bersuara kalau hanya untuk menambahkan pertelingkahan yang membuang masa.

Kita mendoakan Duli Tuanku sesungguhnya dapat melaksanakan nawaitu menyatukan “political will” sekalian pemimpin politik agar memberikan tumpuan kepada ikhtiar memerangi wabak COVID-19, mempertahankan kelangsungan ekonomi sekaligus menjaga kebajikan rakyat yang sedang dihimpit dari pelbagai sudut.

Sewaktu temu bual awal selepas pelantikan sebagai YDPA ke-16, Tuanku pernah bertitah: –

Link/: YDPA payung perpaduan

“Memang YDPA simbol perpaduan, tetapi kalau boleh jangan jadi (simbol) semata-mata. Kalau boleh saya mahu jadikan ini realiti. Saya sudah terima hakikat bahawa saya YDPA dan cuba nak jadikan ini (kedudukan) antara misi yang boleh menyatukan”.

Titah YDPA pastinya boleh bertegas untuk menjayakan misi solidariti politik nasional. Ini bukan masa untuk mencatur kedudukan atau mencari political milleage. Bukan masa untuk cari publisiti.

Usaha memerangi Covid-19 sedang gigih berjalan. Frontliners, infra hospital dan petugas keselamatan terus ditambah dan bertarung setiap hari. Vaksinasi roll out nampak positif dengan jumlah 150 ribu divaksin setiap hari dan akan meningkat. Segala macam bantuan kepada yang terjejas disampaikan oleh Kerajaan.
.
Kalau pandangan awam dikhuatiri, Jawatankuasa Khas Bebas Darurat yang Duli Tuanku sendiri lantik, cukup wibawa untuk sampaikan terus keresahan kepada Tuanku YDPA. Wakil industri ada. Wakil Sabah, Sarawak ada. Ahli akademik ada. Mantan Panglima pun ada. Wakil politik (UMNO, DAP, PKR, Bersatu, Amanah) pun ada. Nama pun Jawatankuasa Bebas, bebas dari sebarang ‘vested interest’.

Jangan kerana mahu memuaskan hati beberapa individu; kita berakhir dengan yang lebih goyah dan lemah. Tiada siapa yang gagal kerana kita masih berjuang dengan gigih dan bersemangat waja.

Gandingan pembangkang yang ada tu pula sebenarnya mimpi ngeri politik Malaysia. Nightmare. Risau nanti persoalan siapa nak jadi Pengerusi Mesyuarat pun tak selesai.

Perang Covid-19 mesti menjadi prioriti dan keutamaan kepada setiap seorang kita yang berpijak di bumi Malaysia ini.

*Rudi Hairi Aziz


Tok Mat jangka UMNO menang mudah, yakin Bersatu ditolak

Timbalan Presiden UMNO, Datuk Seri Mohamad Hasan yakin orang Melayu tidak akan mengundi Perikatan Nasional (PN) pada Pilihan Raya Umum (PRU) akan datang, kerana Bersatu telah mengkhianati Pakatan Harapan (PH).

Mohamad berkata pengundi teras UMNO-Barisan Nasional (BN) iaitu kaum Melayu masih setia kepada parti tersebut dan tidak akan lari mengundi parti lain.

“PN takkan dapat undi Melayu, pecah dua (antara PN dan PH). Sedangkan pengundi asas UMNO-BN tak lari, itu hardcore kita,” katanya dipetik dalam Utusan Malaysia.

Beliau juga melahirkan keyakinan UMNO menang mudah dalam Pilihan Raya Umum Ke-15 (PRU-15) nanti dengan menjangkakan sekurang-kurangnya memenangi sebanyak 70 hingga 80 kerusi.

“Dalam keadaan UMNO-Barisan Nasional terhina, orang benci dengan UMNO semasa PRU-14, UMNO (masih) boleh menang 54 kerusi.

“Masa itu orang benci sangat dengan UMNO, bahkan Pakatan Harapan tengah naik menjulang melangit dengan janji-janji (manifesto) mereka, takkanlah dalam PRU-15 kita tidak boleh menang lebih daripada 54 kerusi (yang diperoleh pada PRU-14),” katanya lagi.

Mengenai pembahagian kerusi, Mohamad berkata UMNO tidak kisah untuk bergerak solo sekiranya PAS memilih untuk tidak jalan bersama dalam menghadapi pilihan raya nanti.

“Sebab berunding dengan PAS belum muktamad. Tetapi sudah semestinya 18 kerusi yang dia (PAS) menang, kena tolaklah dengan 117 kerusi berteraskan Melayu (di Semenanjung),” katanya lagi.

Awal Mac baru-baru ini, UMNO sudah membuat ketetapan untuk tidak akan bekerjasama dengan Bersatu pada (PRU-15) dan parti itu hanya akan bekerjasama dengan PN sehingga Parlimen dibubarkan.

Pada Perhimpunan Agung UMNO (PAU) hujung minggu ini, usul memutuskan kerjasama UMNO dengan Bersatu juga bakal dibahaskan dan dijangka menjadi tumpuan utama para pemerhati politik.


Putera Hamza Jordon lepas gelaran diraja, bantah dasar Raja Abdullah

Putera Hamza bin al-Hussein, bekas pewaris takhta Jordan yang diletakkan di bawah tahanan rumah tahun lalu, mengumumkan pada Ahad (3 April) beliau melepaskan gelaran dirajanya sebagai protes terhadap dasar semasa Jordan.

Hamza dituduh pada April lalu kerana cuba menggugat kestabilan monarki dalam plot yang diilhamkan pihak asing, tetapi terlepas daripada hukuman selepas berikrar taat setia kepada Raja Abdullah, abang tirinya.

Dalam surat yang disiarkan di akaun Twitternya, Putera Hamza berkata apa yang disaksikannya sejak beberapa tahun kebelakangan ini menyukarkan beliau untuk menyokong dasar yang dilaksanakan oleh institusi Jordan.

“Saya telah membuat kesimpulan bahawa keyakinan peribadi dan prinsip yang diterapkan oleh bapa saya (Allahyarham Raja Hussein) tidak selaras dengan laluan, arahan dan kaedah moden institusi kita,” tulisnya.

Hamza, 42, dinamakan Putera Mahkota apabila Raja Hussein mangkat pada 1999 dan Abdullah menjadi raja, tetapi beliau hilang gelaran itu lima tahun kemudian apabila Raja Abdullah melantik anaknya sendiri sebagai pewaris.

Tahun lalu beliau diletakkan di bawah tahanan rumah selepas membuat tuduhan berhubung rasuah dan pemerintahan autoritarian. Perseteruan itu menggoncang imej Jordan sebagai wilayah stabil, tetapi tidak dapat diramalkan di Timur Tengah.

Seorang bekas ketua penasihat diraja dan seorang kerabat kemudian dijatuhi hukuman penjara 15 tahun kerana terlibat dalam dakwaan komplot untuk membawa Hamza mengambil alih takhta.

Hamza bulan lalu mengeluarkan permohonan maaf di mana dia berjanji tidak akan bertindak bertentangan dengan kepentingan pemerintah Jordan.

Kenyataannya pada Ahad adalah ringkas, mengatakan beliau akan terus berkhidmat di Jordan dalam kehidupan peribadinya, tanpa menyebut raja atau apa-apa peranan masa depan untuk dirinya sendiri.

Dikeluarkan pada hari pertama bulan suci Ramadan, ia diselitkan dengan istilah agama yang mungkin menarik minat kumpulan konservatif Jordan untuk menyokongnya.

Krisis tahun lalu mendorong kuasa besar Barat dan serantau untuk bersatu di belakang Raja Abdullah dalam memberi sokongan yang jarang berlaku sebelum ini. – Agensi


Hasil laporan siasatan kartel ayam dibentang pada Isnin

Pasukan khas yang ditubuhkan Suruhanjaya Persaingan Malaysia (MyCC) bagi menyiasat dakwaan perlakuan antipersaingan dalam industri ayam negara akan membentangkan hasil siasatan mereka pada Isnin ini.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata pasukan khas berkenaan akan mengemukakan dapatan mereka kepada anggota-anggota suruhanjaya itu yang bertindak sebagai sebuah badan separa kehakiman yang mempunyai kuasa memutuskan sama ada terdapat pelanggaran terhadap Seksyen 4 Akta Persaingan 2010, menurut laporan Bernama.

“Pagi tadi saya difahamkan oleh pihak MyCC (yang) mereka telah selesai (menyiasat) dan akan kemukakan hasil siasatan,” katanya selepas menyertai Op Anti-Sorok bersama pasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) di sebuah pasar raya di sini hari ini.

MyCC telah menubuhkan pasukan khas pada awal Februari lepas untuk menyiasat dakwaan terdapatnya perlakuan antipersaingan merangkumi perjanjian antipersaingan dan penyalahgunaan kedudukan dominan dalam pasaran yang boleh meningkatkan harga-harga barangan dalam pasaran industri ayam.

Pasukan khas MyCC telah memulakan penyiasatan terhadap kesemua pemain industri ayam di seluruh Malaysia daripada peringkat huluan hingga hiliran.

Berhubung Op Anti-Sorok, Nanta berkata ia dilaksanakan untuk membanteras aktiviti menyorok barang kawalan susulan pengumuman kerajaan untuk mengapungkan harga barang seperti ayam, telur ayam dan minyak masak berbotol berkuat kuasa 1 Julai ini.

Katanya operasi itu juga adalah langkah memastikan pemain industri dan peniaga barangan kawalan sentiasa cakna akan tanggungjawab mereka dalam menjamin bekalan mencukupi di pasaran dan tidak melakukan penyelewengan.

“Sejak Januari hingga 22 Jun tahun ini, sebanyak 158,064 pemeriksaan telah dijalankan merangkumi peruncit terpilih, pemborong terpilih dan pengilang terpilih mendapati bekalan barang kawalan mencukupi untuk keperluan pengguna,” katanya.

Sementara itu, Pengarah Penguatkuasa KPDNHEP Azman Adam memaklumkan terdapat 13 aduan sorok barang kawalan diterima kementerian itu sejak awal tahun ini, namun selepas siasatan dijalankan, tiada bukti kesalahan ditemukan.


Bayi hilang diserahkan kepada askar di lapangan terbang Kabul ditemui

Bayi yang hilang setelah diserahkan kepada seorang askar Amerika Syarikat (AS) di atas tembok lapangan terbang Kabul, Ogos tahun lalu, ditemui semula dan disatukan dengan keluarganya.

Ibu bapa Sohail Ahmadi – Mirza Ali Ahmadi dan isterinya Suraya – menyerahkan bayi mereka berusia dua bulan kepada askar AS pada 19 Ogos, bimbang dia terbunuh ketika orang ramai berasak-asak untuk meninggalkan negara itu, setelah Taliban mengambil alih Afghanistan.

Mereka mengambil masa lebih setengah jam untuk sampai ke seberang pagar lapangan terbang – tetapi apabila mereka tiba, anak lelaki mereka yang berusia dua bulan tidak ditemui.

Mereka menghabiskan beberapa hari mencarinya dan diberitahu dia mungkin telah dipindahkan.

Mirza, yang pernah bekerja sebagai pengawal keselamatan di kedutaan AS, ditempatkan dalam penerbangan pemindahan ke Qatar bersama isteri dan empat anaknya yang lain, akhirnya mendarat di AS.

Pada November lalu Sohail akhirnya dikesan di Kabul – dalam jagaan seorang pemandu teksi berusia 29 tahun bernama Hamid Safi yang telah menemukannya di lapangan terbang – dan membawanya pulang untuk dibesarkan sebagai anak sendiri.

Dan ia mengambil masa lebih tujuh minggu rundingan serta rayuan, selain campur tangan polis Taliban yang menahan Hamid, bagi memastikan lelaki itu menyerah semula Sohail kepada nenek dan saudara-maranya yang lain di Kabul.

Keluarga bayi itu kini cuba menyatukannya semula dengan ibu bapa dan adik-beradiknya di AS.

Hamid berkata dia menemukan Sohail seorang diri dan menangis di lapangan terbang pada hari yang sama dia berpisah dengan ibu bapanya.

Menurutnya dia gagal mencari keluarga bayi itu dan memutuskan untuk membawanya pulang kepada isteri dan anak-anaknya.

Hamid mempunyai tiga anak perempuan tetapi berkata, hasrat terbesar ibunya sebelum meninggal dunia ialah agar dia mendapat seorang anak lelaki.

Pada November dia memutuskan untuk membesarkan bayi itu tetapi akan menyerahkan semula jika keluarganya ditemui.

“Jika tidak, saya akan membesarkannya sendiri.”

Selepas berita mengenai kehilangan kanak-kanak itu disiarkan pada November, beberapa jiran Hamid mengenalinya dan menyiarkan komen berhubung keberadaan bayi berkenaan dalam versi terjemahan artikel itu.

Datuk Sohail, Mohammad Qasem Razawi, berkata dia membawa hadiah kepada Hamid – termasuk biri-biri yang disembelih dan pakaian – dan memintanya menyerahkan semula bayi itu.

Tetapi katanya, Hamid menolak.

Akhirnya, mereka menghubungi polis Taliban untuk melaporkan penculikan. Hamid menafikan menculik Sohail dan aduan itu ditolak.

Komander polis tempatan memutuskan untuk mengatur penyelesaian, dengan Qasem bersetuju membayar Hamid kira-kira 100,000 Afghani (RM4,000) untuk kos menjaga kanak-kanak itu selama lima bulan.

Ibu bapa bayi itu berkata mereka sangat gembira melihat anak mereka semula.

“Ada perayaan, tarian, nyanyian. Ia seperti perkahwinan sebenar,” kata Qasem.

Menurutnya, Hamid dan keluarganya sangat sedih kehilangan Sohail.

“Hamid dan isterinya menangis. Saya juga menangis, tetapi meyakinkan bahawa mereka berdua masih muda, Allah akan memberikan mereka anak lelaki. Bukan seorang, tetapi beberapa orang.

“Saya berterima kasih kepada mereka berdua kerana menyelamatkan kanak-kanak itu dari lapangan terbang,” kata Qasem. – Agensi


Saya tak lari, sudah maklum SPRM tarikh balik Malaysia : Menantu Muhyiddin

Menantu Tan Sri Muhyiddin Yassin, Datuk Seri Muhammad Adlan Berhan menegaskan beliau tidak melarikan diri daripada pihak berkuasa sebaliknya akan kembali ke tanah air untuk membantu siasatan selepas selesai segala urusannya, lapor BH.

Muhammad Adlan menerusi peguamnya, Datuk Baljit Singh Sidhu memaklumkan beliau meninggalkan Malaysia secara sah dan tidak pernah ditangkap atau dipanggil Suruhanjaya Pencegahan Rasuah Malaysia (SPRM).

Peguam itu mendedahkan, Muhammad Adlan pernah dihubungi pegawai SPRM dan telah menjawab secara bertulis melalui surat bertarikh 3 Jun dengan memaklumkan beliau ke luar negara dan akan kembali selepas urusannya selesai.

Malah beliau turut memberikan tarikh kembali ke tanah air kepada SPRM.

Menurut Baljit, anak guamnya terkesan dengan tindakan SPRM ‘memburu’ dan menuding jari terhadapnya.

Katanya, sehingga kini Muhammad Adlan tidak menerima jawapan rasmi daripada SPRM.

“Anak guam kami secara mutlak menyatakan beliau tidak bersalah dan berhak untuk tidak dibicarakan di ‘mahkamah umum’ oleh mana-mana agensi penguatkuasaan.

“Beliau bersedia membantu sebarang siasatan dan percaya kepada proses kehakiman tetapi pada masa ia perlu melindungi hak dan kebebasannya mengikut undang-undang.

“Anak guam kami menyatakan bahawa beliau pasti akan pulang ke Malaysia secepat mungkin untuk menjawab semua persoalan dan membantu SPRM dalam sebarang siasatan selagi mana tiada unsur ancaman dan penganiayaan terhadapnya.

“Anak guam kami juga ingin menegaskan bahawa beliau tidak akan teragak-agak memulakan tindakan yang perlu untuk melindungi, memelihara dan membela haknya seperti yang termaktub dalam Perlembagaan,” katanya menerusi kenyataan yang dikeluarkan firma, Shukor Baljit & Partners, hari ini.

Kenyataan media SPRM pada 7 Ogos lalu, menyatakan agensi anti rasuah itu sedang mengesan Muhammad Adlan, 48 dan peguam, Mansoor Saat, 69 bagi membantu siasatan isu rasuah dan penyelewengan berhubung projek berkaitan pendaftaran, pengambilan serta penyimpanan biometrik pekerja asing di sebuah kementerian.

Dalam kenyataan itu, Baljit menyifatkan kenyataan media SPRM meminta bantuan untuk mengesan Muhammad Adlan itu sama sekali tida perlu susulan tarikh anak guamnya itu kembali ke tanah air sudah dimaklumkan melalui surat kepada agensi itu pada 3 Jun lalu.

Pihaknya melihat kenyataan media SPRM itu sebagai percubaan untuk memburuk dan mengaibkan anak guamnya.

Beliau berkata, anak guamnya juga terkejut apabila Perdana Menteri, Datuk Seri Anwar Ibrahim mengulas mengenai isu berkenaan yang menunjukkan terdapat plot yang sedang berlaku.

Baljit berkata, Muhammad Adlan seperti warga negara lain berhak untuk bergerak termasuk ke luar negara, lebih-lebih lagi untuk menjalankan perniagaannya di mana-mana dan tidak boleh ditafsirkan atau disalahtafsirkan sebagai percubaan mengelak atau menghalang siasatan.

Katanya, Muhammad Adlan dalam surat kepada SPRM juga menekankan tindakan diambil agensi itu dalam siasatan terbabit juga dilihat di luar kebiasaan termasuk akaun syarikatnya dan peribadi dibekukan tanpa notis dan sebab; selain beliau diganggu tanpa henti oleh pegawai SPRM.

Katanya, ahli perniagaan itu mendakwa beliau diugut untuk digambarkan sebagai pelarian melalui siaran media, namanya diletakkan di bawah notis merah Interpol, ditangkap dan ditahan sebaik tiba di Malaysia dan dikenakan larangan perjalanan ke atasnya.

Peguam itu berkata, Muhammad Adlan menafikan sekeras-kerasnya beliau tidak boleh dihubungi dan menyatakan sedang berkomunikasi dengan pegawai penyiasat yang bertanggungjawab dalam siasatan.

Baljit berkata, lelaki itu menyatakan bersedia untuk bekerjasama dalam mana-mana siasatan seperti yang dikehendaki mengikut undang-undang tetapi tidak akan menerima sebarang ancaman terhadapnya dan keluarganya.

Menurut peguam itu, apa yang berlaku terhadap anak guamnya membuktikan bahawa siasatan tidak dijalankan secara objektif mengikut undang-undang dan mengancam kebebasan anak guamnya yang dilindungi oleh Perlembagaan.

“Anak guam kami menyatakan beliau menjadi sasaran secara tidak sah dan menyebabkannya menderita dan berada di ambang kehancuran dari segi kewangan. Reputasinya pula terjejas teruk dan secara peribadi beliau mengalami penderitaan mental dan trauma manakala keluarganya terus menderita.

“Anak guam kami menyatakan bahawa beliau bukan ahli politik dan terkejut dengan sebarang percubaan untuk menggunakannya sebagai alat untuk ‘loncatan politik’ oleh sesiapa sahaja.

“Dia bukan sasaran untuk digunakan atau menghukum mana-mana ahli politik. Bagi anak guam kami, kenyataan akhbar yang begitu hampir dengan tarikh pilihan raya negeri menunjukkan terdapat unsur politik dalam perkara ini,” katanya.


BN yakin sangat kemenangan di Melaka berulang di Johor, kenapa?

Keberanian Barisan Nasional (BN) untuk membubarkan Dewan Undangan Negeri (DUN) Johor sehingga menyebabkan pilihan raya negeri (PRN) terpaksa diadakan disandarkan kepada keyakinan mereka akan mengulangi kejayaan seperti di Melaka hujung tahun lalu.

Di Melaka walaupun menang 21 daripada 28 kerusi DUN, sebenarnya pertambahan undi yang diterima BN tidaklah begitu tinggi. Kurang daripada 1 peratus

Berlaku peningkatan sokongan yang amat kecil tetapi hampir sama dengan undi yang diterima gabungan pimpinan Ahmad Zahid Hamidi itu pada pilihan raya umum 2018.

Akan tetapi BN tetap yakin bakal menang besar di Johor disebabkan dua faktor utama.

1) Peratusan keluar mengundi rendah

Peratusan keluar mengundi yang rendah semasa PRN Melaka iaitu sebanyak 64.1 peratus, sudah tentu memberikan kelebihan kepada BN yang mempunyai jentera yang lebih kuat di akar umbi berbanding Pakatan Harapan (PH) dan Perikatan Nasional (PN).

Dan situasi ini dijangka akan berulang di Johor.

Apabila jentera kuat, mudah bagi BN untuk memastikan penyokong-penyokong mereka keluar mengundi sehingga ke tahap boleh membawa setiap pengundi ke tempat pembuangan undi.

Jika dilihat pada PRU14 pada 2018, apabila peratusan keluar mengundi tinggi sebanyak 83.4 peratus, BN berjaya ditumbangkan oleh PH walaupun sudah memerintah negeri itu selama lebih 60 tahun.

Ini kerana jentera BN hanya mampu membawa keluar penyokong dan pengundi mereka tetapi tidak mampu menampung gelombang golongan atas pagar yang jumlahnya jauh lebih besar.

Di Johor, dijangka peratusan keluar mengundi akan kekal rendah disebabkan varian Omicron Covid-19 yang menyebabkan angka kes harian kembali mencecah puluhan ribu.

Ini ditambah lagi dengan PRN Johor diadakan selepas sambutan Tahun Baru Cina yang pastinya kurang memberikan motivasi kepada pengundi Cina yang menetap di negeri lain untuk pulang mengundi.

2) Musuh BN berpecah-belah

Semasa PRN Melaka BN hanya dicabar oleh PH dan BN, tetapi di Johor suasana lebih meriah.

PRN Johor bulan depan bakal menyaksikan kemunculan parti-parti baru seperti Pejuang, Muda dan Parti Bangsa Malaysia (PBM).

Sementara Warisan yang asalnya berpusat di Sabah kini mahu melebarkan sayapnya di Semenanjung dan turut bertanding pada PRN Johor.

Kehadiran parti-parti ini tidak akan menyebabkan undi kepada BN berkurang akan tetapi menyebabkan undi terhadap PH dan PN terjejas.

Mari kita lihat keputusan PRN Melaka.

Daripada analisis data keputusan PRN Melaka yang dibuat, dapat dilihat BN hanya memperolehi 39 peratus undi popular.

Sementara PH memperolehi 36 peratus undi popular dan PN memperoleh 25 peratus.

Jika disatukan undi popular PH dan PN, ianya berjumlah 61 peratus.

Di kerusi seperti DUN Tanjung Bidara, Ab Rauf Yusoh tidak akan menang sekiranya undi PN dan PH tidak berpecah.

Keputusan menyaksikan Rauf mendapat 3559 undi, Mas Ermieyati Samsudin (PN) mendapat 3,195 undi dan Zainal Hassan mendapat 489 undi.

Jika dicampurkan undi PN dan PH, Rauf akan kalah.

Di kerusi DUN Duyong yang berlaku pertembungan enam penjuru, calon BN Mohd Noor Helmy Abu Halen tidak akan menang sekiranya PH dan PN berada dalam satu pasukan.

Keputusan menyaksikan Helmy mendapat 4,684 undi, Damian Yeo (PH) mendapat 4,484 undi dan Kamarudin Sedik (PN) mendapat 2,874 undi.

Sementara tiga lagi calon, Gan Tian Soh (Bebas) mendapat 60 undi, Muhamad Hafiz Ishak (Bebas) 57 undi dan Mohd Faizal Amzah (Putra) 52 undi.

Jika dicampurkan undi PH dan PN, BN akan dikalahkan dengan mudah.

Objektif PH dan PN ialah sama iaitu untuk menghalang BN kembali berkuasa dan kumpulan “kluster mahkamah” kembali berkuasa selepas PRU15.

Begitu juga dengan parti-parti baru yang lain.

Seperti dikatakan ramai pemimpin politik dari PH dan PN, PRN Johor ini diadakan sebagai satu strategi kumpulan kluster mahkamah untuk kembali berkuasa.

PRN demi PRN diadakan untuk melonjakkan semangat jentera BN di seluruh negara demi merampas kembali kuasa mutlak di Putrajaya pada PRU15 yang mereka hilang pada 2018.

Akan tetapi kerjasama antara penentang-penentang BN tidak mungkin akan berlaku kerana masing-masing mempunyai ego yang besar.

Dan ego inilah yang sedang dimanfaatkan oleh kumpulan kluster mahkamah untuk kembali berkuasa.

Walaupun tidak begitu lama dahulu pada 2018 sudah terbukti BN yang berkuasa selama lebih 60 tahun dapat dikalahkan apabila terdapat penyatuan dalam kalangan penentang-penentangnya.

Kamarul Khairy
Penulis dan pemerhati politik


Akta baharu larang aktiviti merokok, vape akan diperkenalkan: Khairy

Akta baharu akan diperkenalkan bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005 atau dikenali sebagai Generational End Game, kata Menteri Kesihatan Khairy Jamaluddin.

Beliau berkata pengenalan akta baharu tersebut akan dapat mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser, menurut laporan Bernama.

Beliau juga berkata kos untuk merawat penyakit kanser paru-paru akibat merokok dianggarkan RM132.7 juta.

“Bermakna jika anda berumur 17 tahun dan Parlimen meluluskan akta itu, anda tidak lagi dapat membeli sebatang rokok di negara ini,” katanya ketika berucap merasmikan sambutan Hari Kanser Peringkat KKM secara maya hari ini.

Dalam pada itu, Khairy berkata terdapat peningkatan kes kanser sebanyak 11 peratus di negara ini iaitu 115,238 kes bagi tempoh 2012 hingga 2016 berbanding 103,507 kes bagi tempoh 2007 hingga 2011.

Beliau berkata dianggarkan setiap seorang daripada 10 lelaki dan setiap seorang daripada sembilan wanita berkemungkinan akan mendapat penyakit kanser.

Tiga jenis kanser yang paling kerap berlaku di Malaysia dalam kalangan lelaki ialah kolorektal atau usus besar (16.9 peratus), paru-paru (14.8 peratus) dan prostat (8.1 peratus).

Sementara dalam kalangan wanita adalah kanser payudara (33.9 peratus), dikuti dengan kanser kolorektal (10.7 peratus) dan kanser serviks (6.2 peratus).

Menurut Khairy, kematian akibat kanser merupakan sebab utama kematian di hospital-hospital swasta iaitu 34.95 peratus dan sebab kematian keempat di hospital Kementerian Kesihatan (KKM) iaitu 11.56 peratus.

Khairy berkata pada tahun ini, kerajaan memperuntukkan RM137 juta untuk Perkhidmatan Radioterapi dan Onkologi dan jumlah tersebut tidak termasuk kos lain seperti pengimejan dan makmal untuk pengesahan diagnosa, pembedahan dan anesthesiologi, rehabilitasi dan perkhidmatan paliatif.

Pada sambutan Hari Kanser Peringkat KKM itu, Khairy turut melancarkan buku National Strategic Plan for Cancer Control Programme (NSPCCP) 2021-2025 dan buku National Strategic Plan for Colorectal Cancer (NSPCRC) 2021-2025.

Menurutnya, NSPCCP 2021-2025 mengandungi sasaran serta strategi bagi semua aspek kawalan kanser yang merangkumi Pencegahan, Pengesanan Awal, Diagnosa, Rawatan, Rehabilitasi, Penjagaan Paliatif, Rawatan Tradisional & Komplimentari (T&CM), Surveilan & Pemantauan (Registri Kanser), Penyelidikan dan Sumber Manusia.

NSPCRC 2021-2025 pula adalah subset daripada NSPCCP 2021-2025 dan merupakan pelan tindakan kanser kolorektal bagi peringkat KKM untuk mengawal kanser kolorektal, kanser kedua penting di Malaysia.


PRN: MCA, MIC tarik diri, Zahid nafi hubungan bermasalah

Setelah rakan komponennya, MCA dan MIC menarik diri dari Pilihan Raya Negeri (PRN) di enam negeri pada 12 Ogos ini, Pengerusi BN, Datuk Seri Dr Ahmad Zahid Hamidi menafikan hubungan mereka bermasalah.

Beliau menegaskan kedua parti itu akan tetap membantu kerajaan campuran berkempan.

“Kita akan menghormati keputusan mereka, ini komitmen mereka untuk terus bekerjasama melaksanakan kempen yang akan dijalankan. Tiada masalah dalam hubungan MCA dan MIC dalam BN, mereka akan tetap turun berkempen, cuma tidak bertanding.

“Saya ingat mereka mempunyai alasan tersendiri dan saya lebih menghormati keputusan itu daripada melakukan pelbagai spekulasi yang kita tidak tahu tetapi lebih elok kita berbincang pada 10 Julai nanti,” katanya selepas menghadiri Perhimpunan Bulanan Kementerian Kemajuan Desa dan Wilayah (KKDW) hari ini, lapor BH.

Katanya, keputusan MCA dan MIC itu akan dibincangkan pada mesyuarat Dewan Tertinggi BN, Isnin ini memandangkan sudah ada kerusi untuk PRN diperuntukkan untuk dua parti tersebut.

Namun katanya, jika MCA dan MIC menolak kerusi berkenaan, UMNO akan mengambilnya susulan ia sudah ditetapkan untuk BN.

Semalam, MCA memaklumkan parti itu tidak akan bertanding pada PRN di enam negeri bulan depan dan akan menumpu kepada persediaan menghadapi Pilihan Raya Umum ke-16 (PRU-16).

Selang beberapa jam selepas itu, MIC turut mengumumkan tidak akan bertanding dalam enam PRN berkenaan yang dibuat setelah meneliti keadaan politik semasa.

Timbalan Perdana Menteri itu memaklumkan ada dihubungi Presiden MCA, Datuk Seri Wee Ka Siong berkait keputusan tersebut.

“Malam tadi saya dihubungi oleh Presiden MCA mengenai keputusan dibuat oleh pimpinan tertinggi mereka dan saya juga sudah membaca kenyataan dibuat Setiausaha Agung MIC, mengenai keputusan kedua-dua parti untuk tidak menyertai PRN.

“Sebagai Pengerusi BN, saya menghormati keputusan dibuat oleh kedua-dua parti itu, namun kita akan membincangkan pada 10 Julai ini dalam mesyuarat Dewan Tertinggi BN,” katanya.


Kes baharu Covid-19 turun bawah paras 3,000

Kes baharu Covid-19 hari ini mencatatkan angka bawah 3,000 dengan merekodkan 2,778 kes menjadikan jumlah kumulatif 2,741,179.

Kali terakhir negara ini merekodkan jumlah kes COVID-19 bawah 3,000 adalah pada 20 Dis lepas dengan 2,589 kes, menurut laporan Bernama.

Ketua Pengarah Kesihatan Tan Sri Dr Noor Hisham Abdullah berkata daripada jumlah kes baharu hari ini, 2,718 adalah Kategori Satu dan Dua, manakala selebihnya merupakan pesakit Kategori Tiga, Empat dan Lima.

“Kes harian itu melibatkan 129 kes import dan 2,649 kes tempatan sementara kes yang memerlukan rawatan di Unit Rawatan Rapi (ICU) adalah 306 kes manakala 170 kes memerlukan bantuan pernafasan,” katanya dalam kenyataan hari ini.

Beliau berkata dua lagi kluster baharu dikesan menjadikan 218 kluster yang masih aktif sehingga kini, manakala nilai kadar kebolehjangkitan (Rt) di negara ini merekodkan nilai 0.88, setakat semalam.

Sementara itu, Dr Noor Hisham berkata 418 kes COVID-19 dikesan dalam kalangan mangsa banjir dengan membabitkan satu kes di pusat pemindahan sementara sehingga 3 petang tadi.

Katanya 193 kes penyakit berjangkit juga dikesan dalam kalangan mangsa banjir iaitu 94 kes melibatkan Jangkitan Saluran Pernafasan Akut; penyakit kulit (67); “Acute Gastroenteritis” (30); dan masing-masing satu kes bagi penyakit tangan, kaki dan mulut (HFMD) serta konjunktivitis.


Peguam Zahid diserang gout, perbicaraan ditangguh

Perbicaraan mahkamah hari ini melibatkan Presiden UMNO, Datuk Seri Dr Ahmad Zahid Hamidi ditangguhkan peguam belanya diserang penyakit gout.

Kes pecah amanah, rasuah dan pengubahan wang haram dihadapi Zahid bersambung hari ini tetapi terpaksa ditangguh selepas peguamnya, Hamidi Mohd Noh memaklumkan tidak dapat meneruskan hujahan beberapa minit prosiding berlangsung pada jam 11 pagi.

Hakim Mahkamah Tinggi, Datuk Collin Lawrence Sequerah membenarkan perbicaraan kes ditangguhkan selepas Hamidi memberitahu tidak dapat menahan kesakitan dan tidak mampu berdiri terlalu lama.

Hamidi bagaimanapun berkata, beliau akan meneruskan hujahannya tetapi hanya mampu berbuat demikian selama 20 minit sebelum meminta mahkamah berhenti rehat kemudiannya.

Peguam itu memberitahu hakim, beliau tidak dapat meneruskan dengan menyambung hujahan, berikutan itu mahkamah kemudian membenarkan prosiding ditangguhkan kepada Rabu ini.

Menurut Hamidi, beliau mempunyai temujanji dengan doktor pada jam 1.30 petang ini.

Sementara itu, Timbalan Pendakwa Raya, Datuk Raja Rozela Raja Toran berkata, pendakwaan tidak membantah permohonan penangguhan itu.

Hamidi sebelum itu mengemukakan hujahan di akhir kes pendakwaan bagi tuduhan pecah amanah terhadap anak guamnya.

Peguam itu sempat berhujah, cek Yayasan Akalbudi yang dikaitkan dengan tuduhan, bukan di bawah penguasaan Zahid, sebaliknya berada bawah penguasaan bekas Setiausaha Eksekutifnya, Mejar Mazlina Mazlan.

Hamidi berkata, Mazlina bukan saja cuai ketika menguruskan pengeluaran cek dengan menggunakan cop tanda tangan anak guamnya, malah tidak mempunyai pengetahuan berhubung penggunaan kad kredit.

Beliau berkata, cop tanda tangan itu tidak sewajarnya digunakan untuk pengeluaran cek, sebaliknya ia untuk urusan tidak rasmi seperti menandatangani kad hari raya yang membabitkan jumlah banyak.

Katanya, dengan itu pendakwaan gagal membuktikan kes prima facie terhadap 12 tuduhan pecah amanah yang dihadapiZahid.

Menurut peguam itu lagi, anak guamnya tidak melakukan pecah amanah apabila memindahkan dana milik yayasan berkenaan ke dalam akaun firma guaman Tetuan Lewis & Co kerana wang terbabit masih di bawah kawalan yayasan yang mana Zahid pengasasnya.

Katanya, Zahid tidak boleh didakwa melakukan pecah amanah kerana wang itu tidak pernah bertukar milik.

“Sehubungan itu, pihak pendakwaan tersalah arah dari segi undang-undang dengan menyatakan wang milik yayasan itu dipindahkan kepada pihak lain,” katanya.

Zahid, 69, berdepan 47 pertuduhan membabitkan 12 tuduhan pecah amanah, lapan tuduhan rasuah dan 27 tuduhan pengubahan wang haram berjumlah jutaan ringgit milik Yayasan Akalbudi.


31 kematian baharu, 9 di Selangor

Sebanyak 31 lagi kes kematian akibat komplikasi Covid-19 direkodkan di 11 negeri dan Wilayah Persekutuan, dalam tempoh 24 jam semalam, menjadikan kumulatif sebanyak 31,591 pesakit meninggal sejak wabak itu melanda negara awal Februari 2020 lalu.

Kementerian Kesihatan (KKM) dalam laporan hari ini memaklumkan jumlah itu termasuk sembilan pesakit meninggal dunia sebelum menerima rawatan di hospital atau dikategorikan sebagai kes ’brought in death’ (BID).

Selangor merekodkan angka kematian tertinggi semalam dengan sembilan kes, termasuk satu kes BID, menjadikan keseluruhannya 9,978 kes. Jumlah itu termasuk 2,112 kes BID.

Selangor – negeri pertama menerima penularan Covid-19 yang berasal dari Wuhan, China – sehingga semalam merekodkan 789,337 kumulatif kes positif, dengan 769,151 pesakit disahkan sembuh, dan 10,208 kes masih aktif, turun berbanding 10,443 kes pada Isnin.

Daripada jumlah kes aktif di Selangor, 8,893 pesakit menjalani kuarantin di rumah; 446 ditempatkan di PKRC; 838 dimasukkan ke hospital; dan 31 dirawat di unit rawatan rapi (ICU), dengan 16 daripadanya memerlukan alat bantuan pernafasan.

Sehingga semalam, lebih 11 juta dos vaksin telah diberikan di negeri itu sejak Program Imunisasi Covid-19 Kebangsaan (PICK) dilancarkan pada 24 Februari lalu.

Daripada jumlah itu, 94.3 peratus atau 4,768,890 individu lengkap divaksinasi, manakala 95.6 peratus atau 4,840,600 lagi menerima sekurang-kurangnya satu dos.

Seramai 1,493,224 individu atau 22.8 peratus menerima suntikan dos penggalak.

Sebanyak 65 daripada 1,306 kluster Covid-19 yang dikesan di Selangor masih aktif, dengan majoriti daripadanya adalah berkaitan tempat kerja.

Sementara itu, tiga kes kematian masing-masing dilaporkan di Johor, Kedah, Kelantan, Perak dan Sabah; masing-masing dua di Pahang dan Pulau Pinang; serta masing-masing satu kes di Negeri Sembilan, Terengganu dan Kuala Lumpur.

Tiada kes kematian akibat komplikasi Covid-19 dilaporkan di Melaka, Perlis, Sarawak, Labuan dan Putrajaya.

Keseluruhannya, sehingga semalam negara merekodkan 2,769,886 kumulatif kes positif, dengan 2,698,613 pesakit telah sembuh, dan 39,682 kes masih aktif.

Daripada jumlah kes aktif itu, 32,421 pesakit menjalani kuarantin di rumah; 3,522 ditempatkan di PKRC; 3,487 dimasukkan ke hospital; dan 252 pesakit dirawat di ICU, dengan 134 daripadanya memerlukan alat bantuan pernafasan.


PH gagal pertahan separuh kerusi, BN dijangka peroleh majoriti menyakinkan

Pakatan Harapan (PH) kehilangan hampir separuh kerusi mereka dalam Pilihan Raya Negeri (PRN) Melaka kali ini selepas gagal mempertahankan kerusi dimenangi pada Pilihan Raya Umum Ke-14 lalu, sementara Barisan Nasional (BN) dijangka menang dengan majoriti menyakinkan.

PH gagal mempertahankan 15 kerusi Dewan Undangan Negeri (DUN) yang mereka menangi sebelum ini, sebaliknya BN berjaya memperoleh majoriti yang agak besar sekaligus akan membentuk kerajaan negeri yang baharu.

Sementara itu, Perikatan Nasional (PN) yang masuk buat kali pertama secara solo dalam PRN Melaka kali ini pula dijangka menang dua kerusi DUN yang mereka bertanding.

Bagaimanapun, jumlah undi yang diperoleh PN dilihat meningkat walaupun masuk bertanding dalam PRN kali ini secara solo.

Pusat mengundi seluruh Melaka ditutup secara rasmi jam 5.30 petang tadi dengan peratusan pengundi yang rendah, dianggarkan kira-kira hanya 63 peratus sahaja.

Jumlah pengundi yang rendah nyata memberi kelegaan kepada BN yang nampak yakin akan menang dan menyapu bersih sekurang-kurangnya 20 kerusi Dewan Undangan Negeri (DUN) Melaka, malah suasana di bilik gerakan utama BN di Taman Botanikal, Ayer Keroh tampak bergembira dan seakan membuat persediaan awal untuk menyambut kemenangan mereka.

Seramai 112 calon bertanding dengan BN, PN dan PH bertanding di semua 28 kerusi, manakala Parti Bumiputera Perkasa Malaysia (PUTRA) di lima kerusi, Parti Perikatan India Muslim Nasional (IMAN) (satu) dan Bebas (22).

PRN Melaka diadakan berikutan pembubaran DUN pada 4 Oktober lalu susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri, Datuk Seri Sulaiman Md Ali.


Amirudin pegang lima portfolio utama sebagai MB Selangor

Lima portfolio utama negeri dipegang Datuk Seri Amirudin Shari sebagai Menteri Besar Selangor buat kali kedua.

Portfolio dipegang Amirudin itu termasuk pembangunan tanah & sumber alam; serta kewangan & tindakan ekonomi; pemodenan pentadbiran & pendigitalan kerajaan; komunikasi strategik; serta pendidikan & pembangunan modal insan.

Amirudin mengumumkan portfolio Exco negeri selepas mempengerusikan mesyuarat pertama bagi penggal ke-15 hari ini.

Pada Isnin lalu, Amirudin mengumumkan bekas speaker, Ng Suee Lim dan enam muka baharu dilantik sebagai Exco, selain mengekalkan tiga Exco yang berpengalaman.

Enam muka baharu itu ialah Ahli Dewan Undangan Negeri (ADUN) Taman Templer, Anfaal Saari, V Papparaidu (Banting) dan Dr Mohammad Fahmi Ngah (Seri Setia).

Turut dilantik, ADUN Sungai Air Tawar dari UMNO, Datuk Rizam Ismail, Najwan Halimi (Kota Anggerik) dan Jamaliah Jamaluddin (Bandar Utama).

Exco yang berpengalaman penggal lalu dan dikekalkan ialah Ng Sze Han (Kinrara), Ir Izham Hashim (Pandan Indah) dan Borhan Aman Shah (Tanjong Sepat).

Izham dilantik bagi portfolio kemajuan prasarana serta pemodenan pertanian & perladangan; Borhan menggalas perumahan & pembangunan bandar lestari serta kebudayaan, adat istiadat Melayu, & warisan; manakala Ng dipertanggungjawabkan dengan pelaburan & perdagangan, pembangunan industri kecil dan sederhana & wilayah ekonomi baharu, serta mobiliti.

Sepuluh wakil rakyat itu mengangkat sumpah jawatan sebagai Exco di hadapan Duli Yang Maha Mulia Sultan Selangor Sultan Sharafuddin Idris Shah Alhaj di Istana Alam Shah, Klang.


Wang RM114 juta dipulangkan, Najib jangan kedekut hulur kepada jentera Melaka

Jentera UMNO dan Barisan Nasional (BN) sangat mengharapkan Datuk Seri Najib Razak yang sudah dikembalikan wang sitanya bernilai RM114 juta dapat membantu mereka dalam persediaan menghadapi Pilihan Raya Negeri (PRN) Melaka.

Berita wang tersebut dikembalikan diketahui akar umbi yang sangat memerlukan sumber kewangan untuk berkempen walaupun berdepan kekangan susulan larangan terbaharu Kementerian Kesihatan Malaysia (KKM) yang tidak membenarkan sebarang perhimpunan berkaitan pilihan raya.

Susulan larangan tersebut, parti-parti politik perlu mencari strategi berkempen yang berbeza berbanding sebelumnya dan platform media sosial bakal menjadi wadah baharu untuk menyampaikan penerangan kepada para pengundi.

Pendekatan dan kaedah berkempen yang baharu juga pastinya melibatkan kos, sebagai contoh jentera UMNO dan BN amat memerlukan data serta alat komunikasi yang canggih bagi membolehkan mereka berkempen dengan lancar.

Selain itu, pendekatan berkempen secara konvensional atau tradisional sebelum ini yang digunakan mungkin sudah tidak relevan apabila larangan KKM tersebut dikuatkuasakan.

Mengambilkira faktor tersebut, majoriti jentera UMNO dan BN mengharapkan Najib yang diberikan tanggungjawab untuk mengetuai kempen di Melaka selepas Presiden, Datuk Seri Ahmad Zahid Hamidi terpaksa menjalani rawatan ke Jerman dapat menyalurkan bantuan kewangan atau sekurang-kurangnya menyediakan kemudahan tambah nilai (topup) kredit data telefon disamping juga memberi telefon baharu kepada mereka.

Dengan jumlah wang yang dipulangkan balik, ia bukan satu masalah yang besar buat Najib untuk menyediakan kemudahan kepada jentera UMNO dan BN bagi menghadapi PRN Melaka.

“Janganlah terlalu berkira sangat dengan jentera parti, harap Najib hulur-hulur lah kepada kami jentera yang akan bergerak untuk menyampaikan penerangan kepada akar umbi,” kata seorang ahli UMNO Melaka yang ditugaskan untuk berkempen nanti.

Najib sudah memulakan kempen awal di Melaka apabila mengadaka beberapa program bertemu dengan jentera UMNO dan BN seluruh Melaka, malah tular beberapa video dan gambar bekas Perdana Menteri itu bersama dalam perhimpunan dengan penyokong parti sehingga melanggar prosedur operasi standard (SOP) Covid-19 baru-baru ini.

Media juga membuat liputan dalam program bantuan Najib kepada mangsa banjir di Melaka dengan menghantar lori membawa bekalan makanan untuk diserahkan kepada penduduk setempat.

Najib sudah menerima kembali wang berjumlah RM114 juta yang disita dari Pavilion Residences, milik Obyu Holdings Sdn. Bhd.

Perkara itu disahkan oleh peguam bekas Perdana Menteri itu, Tan Sri Muhammad Shafee Abdullah bahawa wang itu telah dikeluarkan dan diterima oleh kedua-dua pihak dan difahamkan, kesemua aset itu diserahkan kepada Najib dan UMNO pada 17 Jun lalu.

Mengambil kira faktor kewangan yang banyak dan juga kembali menjadi dominan di Kerajaan Pusat, pastinya UMNO mempunyai kelebihan untuk menang besar pada PRN Melaka.

Untuk rekod, Dewan Undangan Negeri (DUN) Melaka mempunyai 28 kerusi dan jika Najib memberikan setiap calon RM1 juta sekali pun semasa berkempen, ia masih tidak luak dan berbaki banyak lagi.

Selepas sekian lama, ini peluang terbaik buat pemimpin UMNO di Melaka yang tercalon untuk mengumpul kekayaan sekali lagi walaupun sebelum ini tewas teruk dalam Pilihan Raya Umum Ke-14 (PRU14) lalu.

Jika kalah pun, sekurang-kurangnya wang yang diberikan Najib untuk berkempen boleh disimpan bagi kegunaan masa depan.

Kebiasaannya, tradisi dalam mana-mana PRN atau Pilihan Raya Umum (PRU), calon UMNO tidak akan membelanjakan sepenuhnya wang yang diperuntukan sebaliknya menyimpan sebagai jaminan selepas pilihan raya, manalah tahu kalau kalah selepas itu tidak lagi mempunyai sumber kewangan lain.


Kenapa UMNO nak jatuhkan kerajaan sendiri, soal Shahidan

Ahli Parlimen Arau Datuk Seri Shahidan Kassim membayangkan bahawa UMNO tidak sepatutnya menjatuhkan kerajaan sendiri walaupun duduk di dalam pemerintahan Perikatan Nasional (PN) yang dipimpin Bersatu.

“Orang yang paling banyak duduk dalam Kabinet ialah UMNO-BN, 21 kerusi. Bersatu kurang lagi, PAS cuma tiga orang menteri, GPS pun tiga.

“Jadi yang paling besar adalah UMNO. Ia adalah parti dominan dalam kerajaan PN. Jadi kalau tak kena di mana-mana, bukan kerajaan itu yang patut dipersalahkan, tapi kena tanya wakil UMNO lah,” tegas beliau.

Ahli Parlimen Arau yang juga bekas Menteri Besar Perlis itu menyindir sesetengah pemimpin UMNO yang kadang-kala melihat PN bukan kerajaan mereka.

Memetik temu bual beliau bersama Mingguan Malaysia hari ini, Shahidan berkata disebabkan itu beliau tidak faham kenapa Presiden UMNO Datuk Seri Ahmad Zahid Hamidi sekarang memberi sokongan kepada Presiden PKR Datuk Seri Anwar Ibrahim, sedangkan Perhimpunan Agung UMNO menolaknya.

“Yang saya tidak faham adalah Presiden parti dalam ucapannya menyebut dengan terang bahawa sokong PN sehingga pilihan raya, No Anwar, No DAP. Tapi kita tengok, sudah ada sokongan dibuat kepada Anwar.

“Kemudian kerajaan PN ini sepatutnya kita tak perlu buat ugutan, tapi kita terus bekerjasama. Misalnya, kalau kita hendak buat persidangan Parlimen, datang bekerjasama, berbincanglah sebab ini kerajaan kita.

“Itulah persoalan yang saya tak faham, kenapa orang kanan parti melanggar keputusan parti, tapi tidak diambil tindakan atau tidak dipercakapkan, malah orang mempertahankan.

“Sedangkan melanggar keputusan parti itu adalah kesalahan, melanggar keputusan PAU, walhal dalam PAU disebut menyokong kerajaan PN sehingga pilihan raya, No Anwar, No DAP. Jadi itu adalah keputusan PAU, dan saya ini tak pernah melanggar keputusan parti, saya ikut keputusan parti. Tapi kalau didapati ada orang yang mengumpul SD untuk menyokong Anwar, sesungguhnya saya tidak faham,” katanya.

Sebelum ini, Zahid yang telah menguasai sepenuhnya Majlis Kerja Tertinggi (MKT) UMNO dilihat berusaha membawa parti itu untuk memberi sokongan kepada Anwar dengan mengutip akuan bersumpah (SD) Ahli Parlimen UMNO bagi menjatuhkan kerajaan PN.

Tindakan Zahid diawali dengan perbualan telefon bersama cikgunya ketika PAU 2020 Mac 2021 yang didedahkan Agenda Daily pada 7 April lalu, sedang berbincang strategi politik mereka.

Rentetan daripada itu Presiden UMNO berkenaan mula melaksanakan beberapa rancangan dan mengeluarkan kenyataan yang lebih memihak kepada blok pembangkang dan Anwar.

Selepas membuat ugutan kepada kerajaan PN, yang terakhir ini Zahid dilaporkan berusaha mendapatkan sebanyak mungkin SD Ahli Parlimen UMNO bagi menaikkan cikgunya sebagai Perdana Menteri Malaysia.


Ya saya berdiri… tapi Nur Jazlan tak faham kenyataan, kata Ismail Sabri

Naib Presiden UMNO Datuk Seri Ismail Sabri Yaakob menyifatkan Timbalan Pengerusi Badan Perhubungan UMNO Johor Datuk Nur Jazlan Mohamed tidak faham berhubung kenyataannya berkaitan isu dua jawatan utama parti tidak dipertandingkan.

Ahli Parlimen Bera itu menegaskan beliau memberi kenyataanya dari sudut perundangan dan perlembagaan parti di mana keputusan dua jawatan tidak dipertandingkan itu perlu dirujuk kepada Pendaftar Pertubuhan (ROS).

“Saya bercakap soal perundangan. Ada dua pandangan mengenai keabsahan keputusan itu, ada yang menyatakan ia sah dan sebaliknya.

“Kedua-dua pandangan itu ada alasan yang kukuh, jadi jika timbul pertikaian, maka mana-mana ahli boleh merujuk kepada Jabatan Pendaftar Pertubuhan,” katanya lapor BH hari ini (21 Januari 2023).

Sebelum ini, Nur Jazlan menyifatkan tindakan Ismail Sabri itu pelik kerana ketika proses pengundian usul berkenaan dibuat, bekas Perdana Menteri kesembilan itu turut berdiri menyokong dua jawatan utama berkenaan tidak dipertanding.

Menurut Nur Jazlan lagi, walaupun majoriti perwakilan UMNO yang hadir pada Perhimpunan Agung UMNO 2022 (PAU) sudah membuat keputusan supaya dua jawatan utama parti itu tidak dipertandingkan, masih ada suara sumbang yang tidak berpuas hati, ibarat rumah siap, pahat berbunyi.

Mengulas lanjut Ismail Sabri menjelaskan, ramai yang tidak faham dengan kenyataan beliau, termasuk Nur Jazlan.

“Seperti dinyatakan, setiap ahli berhak mengambil tindakan, termasuk merujuk kes itu kepada ROS,” katanya.

Ditanya mengenai dakwaan Nur Jazlan yang beliau sendiri bangun menyokong usul itu, Ismail Sabri berkata, beliau tidak mahu berdebat mengenai isu berdiri atau duduk.

“Ya, saya ada berdiri ketika laungan ‘Allahu Akbar’. Ada gambar yang menceritakan segala-galanya,” katanya.

Sebelum ini, Ismail dilaporkan berkata, keputusan PAU 2022 meluluskan usul itu sebagai suatu pendirian yang membimbangkan.

Beliau berkata, ia juga dikhuatiri boleh memberi kesan terhadap usaha untuk memulihkan keyakinan generasi muda serta orang Melayu terhadap parti.


Empat kali Ismail Sabri kena ‘boo’ bila nama disebut Zahid: Laporan

Perdana Menteri Datuk Seri Ismail Sabri Yaakob dlaporkan dicemuh oleh ahli UMNO ketika presiden parti Datuk Seri Ahmad Zahid Hamidi memberi ucapan pada taklimat khas di Pusat Dagangan Dunia (WTC), hari ini (27 Ogos).

Lebih 1,000 ahli parti yang hadir dalam Dewan Merdeka WTC di Kuala Lumpur mencemuh serentak pada empat kesempatan berasingan apabila Zahid merujuk ucapannya kepada Ismail Sabri.

Ahli juga menjerit, “Di mana Mail (Ismail)?” kerana beliau adalah satu-satunya pemimpin terkemuka parti yang tidak hadir dalam taklimat khas presiden hari ini, menurut laporan Malay Mail.

Perdana Menteri dilaporkan mempunyai acara sendiri iaitu melancarkan program Inisiatif Pendigitalan Sektor Peruncitan (ReDI) Peringkat Kebangsaan dan Penjenamaan Semula Program Jualan Murah Keluarga Malaysia (JMKM) di Dataran Kerayong, Bera.

Zahid juga sekali lagi menggesa agar Parlimen dibubarkan tidak lama lagi, bagi membuka laluan kepada Pilihan Raya Umum Ke-15 (PRU-15).

Ahli Parlimen Bagan Datuk itu berkata beliau bersama Timbalan Presiden Datuk Seri Mohamad Hasan dan kepimpinan lain, akan membangkitkan perkara itu pada mesyuarat Majlis Tertinggi (MT) UMNO malam ini yang perlu dihadiri Ismail Sabri.

“(Bersedia) untuk menghadapi PRU pada bila-bila masa. Kemenangan besar Barisan Nasional adalah pengukuhan perjuangan Datuk Seri Najib Razak untuk parti dan negara.

“Kami percaya kerajaan pimpinan Datuk Seri Ismail Sabri Yaakob tidak akan membiarkan harapan ini hilang walaupun tarikh pilihan raya umum ditangguhkan,” katanya kepada ahli parti yang membalas dengan laungan “Bubar!”.

Zahid berkata tuntutan supaya PRU-15 diadakan adalah konsisten kerana UMNO mahukan mandat yang stabil, dengan mengatakan bahawa kerajaan sekarang bukanlah kerajaan UMNO yang “sebenar” kerana ia perlu berkongsi kuasa.

Beliau berkata realiti semasa adalah senario politik yang tidak stabil telah meletakkan ekonomi negara dalam keadaan yang semakin tidak menentu kerana Ismail Sabri terpaksa bergantung kepada perjanjian dengan pembangkang untuk mengekalkan kuasa.

“Kestabilan dan kebaikan yang dilaungkan adalah seperti dongeng semata-mata. Hakikatnya politik yang stabil tidak bergantung kepada beberapa helaian kertas sahaja.

“Ini bukan keputusan Zahid Hamidi atau Tok Mat Hasan. Ini suara dan keputusan Majlis Tertinggi, Perhimpunan Agung UMNO dan Perhimpunan Agung Khas UMNO,” katanya merujuk kepada keputusan yang dibuat parti.

Hadir sama pada taklimat itu ialah keluarga Najib, termasuk isterinya Datin Seri Rosmah Mansor, anak lelaki yang juga Ketua Pemuda UMNNO Pekan, Datuk Mohd Nizar and anak perempuan Nooryana.

Sementara itu, peguam bela Najib, Tan Sri Muhammad Shafee Abdullah dan Datuk Zaid Ibrahim menceritakan kes berkaitan bekas Perdana Menteri itu dalam taklimat berkenaan.

Taklimat khas Zahid kepada ahli parti dibuat kurang seminggu selepas laporan media mengenai mesyuarat biro politik UMNO yang tegang pada 24 Ogos.

Terdahulu, laporan mendakwa Ismail Sabri didesak untuk campur tangan dalam rayuan terakhir Najib di Mahkamah Persekutuan berhubung kes RM42 juta dana SRC International Sdn Bhd, ketika mesyuarat biro politik diadakan.

Bagaimanapun, beberapa pemimpin UMNO menafikan perkara itu.


RON97 naik lagi 25 sen

Harga runcit petrol RON97 bagi tempoh 17 Mac hingga 23 Mac ini, naik lagi sebanyak 25 sen setelah mengalami kenaikan 30 sen pada minggu 10 hingga 16 Mac.

Kementerian Kewangan (MOF) dalam kenyataan hari ini berkata, harga runcit baharu petrol RON97 naik daripada RM3.75 seliter kepada RM4 seliter.

Bagaimanapun, harga runcit RON95 dan diesel kekal seperti harga semasa.

“Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar telah meningkat melebihi paras harga siling,” menurut kenyataan itu.

MOF memaklumkan harga baharu itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


PIKAS kawal penularan Covid-19 di sektor perkilangan: PM

Program Imunisasi Industri Covid-19 Kerjasama Awam-Swasta (PIKAS) dijangka berupaya mengawal penularan kes Covid-19 di sektor perkilangan dan pembuatan, sekali gus membantu kelancaran Pelan Pemulihan Negara (PPN).

Perdana Menteri Tan Sri Muhyiddin Yassin berkata berdasarkan laporan Kementerian Kesihatan Malaysia (KKM), sektor berkenaan harus diberi perhatian kerana ia antara yang terkesan akibat penularan jangkitan di tempat kerja.

“PIKAS merupakan langkah diambil Jawatankuasa Khas Jaminan Akses Bekalan Vaksin Covid-19 (JKJAV) untuk bantu kurangkan kadar Covid-19 di negara kita, memandangkan kes sejak beberapa bulan lepas masih didapati berlaku dalam sektor tempat kerja, sama ada dalam kilang atau tempat mereka tinggal.

“Ini kerana sebahagian besar majikan didapati masih tidak patuh dengan peruntukan di bawah Akta Standard Minimum Perumahan, Penginapan dan Kemudahan Pekerja 1990 pindaan 2019 (Akta 466),” katanya selepas meninjau proses vaksinasi PIKAS di Texas Instruments Malaysia Sdn Bhd hari ini.

PIKAS yang bermula hari ini dilaksanakan sebagai langkah responsif kepada cadangan dari persatuan industri, dewan perniagaan dan Perusahaan Kecil dan Sederhana untuk membantu mempercepat vaksinasi khususnya pekerja, dengan vaksinasi dijalankan di premis kilang dan lokasi perindustrian yang dikenal pasti.

Program itu menyasarkan pekerja swasta yang merupakan barisan hadapan ekonomi negara bagi mempercepatkan imunisasi bagi rakyat dan mempertingkatkan tahap pencapaian imuniti kelompok dalam komuniti.

Muhyiddin berkata selain pengurusan wabak Covid-19 yang menyasarkan pengurangan kes dan pengurangan beban di fasiliti kerajaan, tumpuan turut diberikan dalam memastikan jumlah suntikan vaksin dapat ditingkatkan dengan cepat dan menyeluruh dengan sasaran 300,000 suntikan sehari.

Bagaimanapun beliau berkata ia amat bergantung kepada jumlah bekalan vaksin yang diterima mengikut jadual ditetapkan, memandangkan ketika ini bekalan diterima secara berperingkat dan bukannya secara ‘lump sum’.

“Sebagai contoh di kilang ini (Texas) saya diberitahu setiap hari sekitar 300 (disuntik vaksin) tetapi dia mempunyai keupayaan suntik vaksin sekali ganda, namun bekalan vaksin terpaksa diagihkan di banyak tempat dan penerimaan vaksin datang secara berperingkat, ia bukan sekali gus,” katanya.

Sementara itu Muhyiddin turut menggesa badan bukan kerajaan membantu dalam usaha meningkatkan proses pendaftaran vaksin di seluruh negara bagi memastikan perancangan untuk melaksanakan proses vaksinasi secara menyeluruh dapat dicapai dengan jayanya.


(TERKINI) 9 kanak-kanak antara 21 warga Palestin maut serangan rejim Zionis

Agensi berita Palestin, Wafa, melaporkan 21 warga Semenanjung Gaza, termasuk sembilan kanak-kanak terbunuh selepas Israel melakukan serangan balas udara, susulan bedilan rokat dan peluru berpandu kumpulan pejuang Palestin, malam tadi.

Menurut Kementerian Kesihatan Gaza, dron Israel melepaskan peluru berpandu ke arah sekumpulan penduduk di Beit Hanoun di utara Semenanjung Gaza, membunuh 21 orang, termasuk sembilan kanak-kanak, dan mencederakan 65 yang lain.

Terdahulu, sayap tentera Pergerakan Perjuangan Islam Palestin (Hamas) – Briged Izzuddin Al-Qassam (Al-Qassam) – melepaskan bedilan roket dan peluru berpandu ke arah penempatan Yahudi di Baitulmaqdis, selepas tamat masa diberikan kepada rejim Israel untuk berundur dari Masjid Al-Aqsa.

Jurucakap Al-Qassam, Abu Obaidah berkata pasukannya menyasarkan musuh yang menduduki secara haram tanah Palestin di Baitulmaqdis sebagai tindak balas terhadap jenayah dilakukan rejim Zionis Israel.

Dua warga Palestin yang maut dalam serangan udara rejim Zionis di utara Semenanjung Gaza dibawa ke hospital.

Dalam satu lagi kejadian, kebakaran besar dilaporkan berlaku di pekarangan Masjid Al-Aqsa malam tadi yang dapat dilihat dari pelbagai sudut kota Baitulmaqdis.

Punca kebakaran tidak dapat dipastikan dengan segera, tetapi ia berlaku setelah polis rejim Israel menyerbu kawasan tersebut menyebabkan 331 warga Palestin cedera.

Malam tadi, sekurang-kurangnya 305 daripada ribuan warga Palestin yang berkumpul di Masjid Al-Aqsa bagi mempertahankan tanah suci itu daripada pencerobohan pertubuhan Zionis dan ektremis Yahudi, cedera selepas bertempur dengan IDF, kata jurucakap Bulan Sabit Merah Palestin.

Dalam kenyataan awal pagi ini, pasukan perubatan itu berkata, 228 individu dihantar ke hospital untuk rawatan dengan tujuh daripadanya berada dalam kritikal.

Dalam perkembangan terbaharu, askar dan polis rejim Israel dilaporkan telah berundur dari pekarangan Masjid Al-Aqsa selepas menyerang penduduk palestin menggunakan peluru getah dan bom pegun bunyi.

Beberapa pintu gerbang Masjid Al-Aqsa yang sebelum ini ditutup oleh polis rejim dibuka semula selepas pengunduranitu. – Agensi


Saya silap sertai himpunan MP pembangkang semalam: Tun M

Bekas Perdana Menteri Tun Dr Mahathir Mohamad mengakui tersilap menyertai perhimpunan Ahli-Ahli Parlimen (MP) pembangkang di Dataran Merdeka, semalam, tatkala wabak Covid-19 masih menular di negara ini.

Malah beliau berpendapat perhimpunan seperti itu tidak sepatutnya diadakan kerana boleh menyebabkan virus Covid-19 merebak di kalangan peserta yang duduk dekat tanpa penjarakan fizikal.

Bercakap pada satu forum ‘Solusi Selamatkan Malaysia’ yang disiarkan secara langsung di dalam Reset Malaysia hari ini, beliau mengakui melanggar prosedur operasi standard (SOP) penjarakan fizikal.

“Soal sop… itu saya dapati cukup susah.. saya mengaku saya sendiri dah buat salah…

“Semalam saya hadir dalam perjumpaan wakil rakyat… saya fikir nak duduk dalam kereta la.. tak payah la keluar… nak tunjuk saya pun sokong,” katanya.

Bagaimanapun MP Langkawi itu berkata beliau menyertai perhimpunan itu setelah melihat terlalu ramai orang yang ketika itu turut memberi syarahan.

“Tapi bila sampai di situ orang dah berkumpul di situ bagi syarahan… saya pun pergi sama dan saya pun duduk dekat dengan orang… mujurlah hari ni saya test sekali lagi negatif lah,” katanya.

Sambil mengakui beliau tidak sepatutnya melakukan hal demikian, Dr Mahathir berkata jika hendak mengadakan perjumpaan boleh dilakukan secara maya menggunakan aplikasi Zoom.

“…Tapi itu sepatutnya saya tak lakukan .. sepatutnya perhimpunan seperti itu tidak harus diadakan. Kalau kita nak ada perjumpaan, kita boleh berjumpa on the screen.. kita guna Zoom.

“Kalau nak protes pun kita guna Zoom.. supaya kita jangan dekat dengan orang,” katanya.


Srikandi Tebrau tak terjejas Mazlan keluar Bersatu, lagi bersemangat

Srikandi Bersatu Tebrau tidak akan sesekali berkompromi dengan mana-mana individu dan pemimpin yang hanya berjuang demi agenda peribadi melebihi perjuangan parti itu.

Sehubungan itu, Ketuanya, Zeti Zanariah Masiran berkata Srikandi akan tetap meneruskan perjuangan asal Bersatu untuk melawan korupsi dan kleptokrasi.

“Kami ingin menyatakan bahawa Srikandi Bersatu Bahagian Tebrau tetap setia kepada parti dan berdiri teguh di belakang Presiden Tan Sri Muhyiddin Yassin yang juga Pengeursi Perhubungan Negeri Johor.

“Sebagai sayap parti, kami tidak sesekali berkompromi dengan individu yang hanya berjuang atas agenda peribadi melebihi perjuangan parti dan tetap dengan perjuangan asal Bersatu untuk melawan korupsi dan kleptokrasi,” katanya dalam kenyataan.

Zeti Zanariah berkata tindakan Mazlan Bujang meninggalkan parti itu tidak sedikit pun melemahkan semangat perjuangan Srikandi, malah ia memberi cabaran untuk merapatkan saf menghadapi Pilihan Raya Negeri (PRN) Johor.

Menurutnya Srikandi menghormati keputusan dibuat Mazlan untuk meninggalkan parti itu.

“Namun pemergian beliau tidak sesekali melemahkan semangat juang Srikandi bahagian itu.

“Kami tetap fokus untuk menghadapi PRN yang bakal berlangsung dan akan berjuang habis-habisan bagi mempertahankan kerusi DUN Puteri Wangsa yang dimenangi Bersatu pada Pilihan Raya Umum Ke-14 lalu,” katanya.

Khamis lalu, Mazlan mengisytiharkan keluar daripada Bersatu setelah melihat masa depannya lebih yang cerah jika memberi sokongan kepada Menteri Besar Datuk Hasni Mohammad dan Barisan Nasional (BN). Berita berkaitan


Rasuah 20 tahun lalu: Bekas pembantu menteri dipenjara dua tahun

Bekas pembantu khas kepada seorang menteri menjalani hukuman penjara dua tahun mulai hari ini, selepas gagal dalam rayuan akhirnya untuk mengetepikan sabitan dan hukuman kerana melakukan rasuah berhubung permohonan permit bas daripada Lembaga Pelesenan Kenderaan Perdagangan (LPKP), 20 tahun lepas.

Ini berikutan keputusan tiga panel Hakim Mahkamah Rayuan diketuai Datuk Hanipah Farikullah yang sebulat suara menolak rayuan dikemukakan Eswadi Abd Rahim, 50, selaku perayu terhadap sabitan dan hukuman oleh Mahkamah Tinggi Ipoh, Perak pada 21 Disember 2017.

Hanipah, yang bersidang bersama-sama Datuk Wira Ahmad Nasfy Yasin dan Datuk Seri Mariana Yahya berkata tiada sebab untuk mahkamah mengganggu keputusan Mahkamah Tinggi yang mengesahkan sabitan dan hukuman Mahkamah Sesyen terhadap perayu (Eswadi).

Eswadi yang diikat jamin merupakan ahli perniagaan, pernah menjawat jawatan sebagai pembantu khas kepada Datuk Seri Nazri Aziz yang ketika itu Menteri Pembangunan Usahawan dan Koperasi.

Bagi pertuduhan pertama, Eswadi didakwa meminta memasukkan nama bapanya, Abdul Rahim Ismail sebagai Pengarah Syarikat Azamat Hati Sdn Bhd bagi memohon permit bas daripada LPKP di No 276, Taman Medan Bercham, di Ipoh, pada Disember 2002.

Dia juga didakwa menerima suapan sebanyak RM6,000 yang dimasukkan melalui akaunnya di Bank Bumiputra Commerce cawangan Jalan Sultan Idris Shah sebagai dorongan untuk membantu Chin Ah Lek bagi mendapatkan permit bas syarikat Azamat daripada LPKP pada 17 Jan 2003.

Pertuduhan dikemukakan mengikut Seksyen 10 (A) (aa) Akta Pencegahan Rasuah 1997 dan boleh dihukum mengikut Seksyen 16 akta sama.

Pada 25 Mac 2015, Mahkamah Sesyen Ipoh menjatuhkan hukuman penjara dua tahun dan denda RM10,000 bagi pertuduhan pertama manakala penjara dua tahun dan denda RM30,000 untuk pertuduhan kedua dan memerintahkan Eswadi menjalani hukuman penjara 12 bulan, jika dia gagal membayar denda itu.

Mahkamah itu turut memerintahkan hukuman penjara berjalan serentak.

Mahkamah Tinggi Ipoh kemudian mengekalkan sabitan dan hukuman yang dijatuhkan oleh Mahkamah Sesyen Ipoh.

Kes dikendalikan Timbalan Pendakwa Raya Nahra Dollah manakala peguam Datuk Shaharudin Ali mewakili Eswadi. – Bernama